Gobierno Regional del Kurdistán | قوباد تاڵەبانی لەگەڵ شاندێكی پەرلەمانی ئەڵمانیا كۆبووەوە\nYou are here: Home / هەواڵ / قوباد تاڵەبانی لەگەڵ شاندێكی پەرلەمانی ئەڵمانیا كۆبووەوە...\nقوباد تاڵەبانی لەگەڵ شاندێكی پەرلەمانی ئەڵمانیا كۆبووەوە\nئەمڕۆ سێشەممە 2015/4/14 لە هەولێر قوباد تاڵەبانی جێگری سەرۆك وەزیرانی هەرێمی كوردستان پێشوازی لە شاندێكی پەرلەمانی ئەڵمانیا كرد كە لە پەرلەمانتارانی پارتەكانی كریستیان دیموكرات و سۆشیال دیموكرات و پارتی چەپ وپارتی سەوزی ئەڵمانی پێكهاتبوون و بە مەبەستی لە نزیكەوە ئاگاداربوون لە رەوشی سەربازی و مرۆیی و ئابووری، سەردانی هەرێمی كوردستانیان كردووە.\nلە دیدارێكدا شاندی میوان خۆشحاڵی خۆیان دەربڕی كە سەردانی هەرێمی كوردستانیان كردووە و ئاماژەیان بەوە كرد كە هەرچەندە شەڕێكی قورس بەرۆكی هەرێمی گرتووە و قەیرانێكی قورسی دارایی ڕووی تێكردووە، بەڵام حكوومەتی هەرێم توانیویەتی هێمنی و ئاسایشی ناوچەكە بپارێزێت و بە شێوەیەكی ڕێك و پێك جێگەی حەوانەوە بۆ ئەو ئاوارە و پەنابەرانە دابین بكات كە لە ترسی تیرۆر ڕوویان لە هەرێم كردووە و هاوكاری و خزمەتگوزاری پێشكەشكردوون و ئەم كارەی حكوومەتی هەرێمیشیان بەرز نرخاند. هەروەها جەختیان لەوە كردەوە كە وەك پەرلەمانی ئەڵمانیا بڕیاریان داوە لە هاوكاریكردنی هەرێمی كوردستان لەڕووی سەربازی و مرۆییەوە بەردەوام بن و ئەوەشیان خستەڕوو كە دوای گەڕانەوەیان بۆ وڵاتەكەیان ڕاپۆرتی خۆیان پێشكەش بە پەرلەمانی ئەڵمانیا دەكەن بۆئەوەی لە پشتگیریكردنی هەرێمی كوردستان بەردەوام بن.\nشاندی میوان هەروەها ئاماژەی بەوە كرد كە هەرچەندە هەرێمی كوردستان ڕووبەڕووی هێرشێكی توندی تیرۆریستان بووەتەوە، بەڵام بە هەموو شێوەیەك بەرگری لە بنەماكانی مافی مرۆڤ و دیموكراسی و ئازادی دەكات و پێشمەرگە بەوپەڕی نەبەردی و قارمانییەوە ڕووبەڕووی تیرۆریستان بووەتەوە و هەموو هێرش و پلانەكانی ڕووبەڕووی شكەستن و لەناوبردن كردووەتەوە. لە هەمات كاتدا دڵخۆشی و دەستخۆشی خۆشیان بۆ پێكەوەژیانی ئایین و نەتەوەكان لە هەرێمی كوردستان دەربڕی كە لە ناوچەكەدا بێ هاوتایە.\nلای خۆی جێگری سەرۆكی ئەنجومەنی وەزیران سەرەڕای پیشاندانی خۆشحاڵی بەرامبەر سەردانی شاندی پەرلەمانی ئەڵمانیا بۆ هەرێمی كوردستان، هەروەها ئاماژەی بەوە كرد كە ئەڵمانیا لە كاتە سەختەكاندا هاوكاری هەرێمی كردووە بە تایبەت لە ڕووی سەربازی و مەشقپێكردنی پێشمەرگە كە كاریگەرییەكی تەواوی لەسەر بەرەكانی جەنگ لە بەرژوەندی هەرێمی كوردستان هەبووە و داوایكرد كە پشتگیری و هاوكارییەكانیان بەردەوام بن چونكە هەرچەندە پێشمەرگە لە گشت بەرەكانی جەنگ بەسەر تیرۆریستان سەركەوتووە و پانتاییەكی زۆری خاكی هەرێمی كوردستانی لێ پاك كردووەتەوە، بەڵام لە هەمان كاتدا هەڕەشەی تیرۆر كۆتایی نەهاتووە، بۆیە پێویستە هاوكارییەكان زیاتر ببن بۆئەوەی ئەو مەترسییە بە یەكجاری بنبڕ بكرێت. بەڕێز جێگری سەرۆك وەزیران هەروەها كورتەیەكی لەبارەی بارودۆخی ئابووری و كێشەكانی ئابووری و سیاسی نێوان هەرێمی كوردستان و بەغدا لە ڕابردوودا باسكرد.\nگفتوگۆكردنی ئەو ڕەوشە سەختەی كە ئێستا هەرێمی كوردستان و ناچەكەی بە گشتی گرتووەتەوە، لایەنێكی دیكەی دیدارەكە بوو و لەمبارەیەشەوە چەندین بیروبۆچوون خرانەڕوو و هەڵسەنگاندن بۆ بارودۆخەكە بەشێوەیەكی گشتی كرا.\nهەریەك لە بەڕێزان كەریم سنجاری وەزیری ناوخۆ، دكتۆر عەلی سندی وەزیری پلاندانان، ورێباز محەمەد وەزیری دارایی وئابوری ودكتۆر رێكەوت حەمە رەشید وەزیری تەندروستی و سەفین دزەیی وتەبێژی حكوومەتی هەرێمی كوردستان ئامادەی دیدارەكە بوون.\nدابان شەدەڵە بەشداری لە کۆنفڕانسێکی تایبەت... وەزیری پێشمەرگە: فەرەنسا پاڵپشتی كردوین وبەڵێنی...


14:15 - 23 بەفرانبار 2718\nئاژانسی کوردپا: هاووڵاتییەکی کورد خەڵکی شاری بۆکان لە زیندانی ناوەندی شاری ورمێ لە چاوەڕوانی پێڕاگەیشتن بە دۆسیەکەی لە لقی ٦ دادگای ئینقلابی شاری ورمێ دایە.\nبەپێی هەواڵی گەیشتوو بە ئاژانسی هەواڵدەریی کوردپا، هاووڵاتییەکی کورد بە ناوی \_"سەید مستەفا مستەفەوی\_" خەڵکی شاری بۆکان، پاش ٢٠ ڕۆژ لە دەسبەسەر کرانیدا لە گرتنگەی ئیدارەی ئیتلاعاتی شاری ورمێ، ڕێکەوتی ١٢ی بەفرانبار، ڕەوانە زیندانی ناوەندی ئەو شارە کرا.\nبە وتەی سەرچاوەیەکی ئاگادار، ئەم زیندانییە کوردە ڕۆژی ١٨ی بەفرانبار، بۆ بەندی ٣_٤ی زیندانی ناوەندی شاری ورمێ ڕاگوێزراوە.\nئەو سەرچاوەیە دەڵێت: دۆسیەی ئەم هاووڵاتییە کوردە بە تۆمەتی \_"هاوکاری لەگەڵ یەکێک لە حیزبە کوردییەکانی ئۆپوزسیونی حکوومەتی ئێران\_" لە لقی ٦ی دادگای ئینقلابی شاری ورمێ لە حاڵی تاوتوێکردن دایە.\nئەم هاووڵاتییە کوردە، ١٥ی سەرماوەزی ئەمساڵ، بە تۆمەتی \_"هاوکاری لەگەڵ یەکێک لە حیزبە کوردییەکانی ئۆپوزسیونی حکوومەتی ئێران\_"، لە شاری بۆکان دەسبەسەر و بۆ لێکۆڵینەوە ڕەوانەی گرتنگەی ئیدارەی ئیتلاعاتی شاری ورمێ کراوە.


وەزیرى خوێندنى باڵا و توێژینەوەى زانستى: لەمساڵدا (٤١٨٣٣) خوێندکار ناویان لە زانکۆ و پەیمانگه‌کان گەڕاوەتەوە – ئاژانسی میدیایی تورکمان\nوەزیرى خوێندنى باڵا و توێژینەوەى زانستى: لەمساڵدا (٤١٨٣٣) خوێندکار ناویان لە زانکۆ و پەیمانگه‌کان گەڕاوەتەوە\n8 تشرینی یه‌كه‌م 2019 8 تشرینی یه‌كه‌م 2019 Ali Antar\tکۆمێنت0 هەرێم, وەزیرى خوێندنى باڵا و توێژینەوەى زانستى\nئەم وتانەى د.ئارام محەمەد قادر وەزیرى خوێندنى باڵا و توێژینەوەى زانستى ئەمڕۆ سێشەممە ڕێکەوتى (٨/١٠/٢٠١٩) لە میانى ئەو کۆنگرە رۆژنامەوایەدا هات کە بەمەستى ڕاگەیاندنى ناوى دەرچوان لە زانکۆ و پەیمانگەکانى هەرێم لە دیوانى وەزارەت ڕێکخرابوو.\nد.ئارام محەمەد راشیگەیاند: بەگشتى ڕێژەى وەرگرتن بۆ ساڵى خوێندن بەم شێوەیە بووە: بۆ پلانى بەخۆڕایى لەزانکۆ و پەیمانگەکان (%٧٤) و ئێواران (%١٤) و پارالێڵ (%٨) وتیشى بەم شێوەیە بۆ ساڵی خوێندنى (٢٠١٩-٢٠٢٠) لە زانکۆ و پەیمانگە حکومییەکان دا (٤١٨٣٣) خوێندكار وەرگیران.\nهاوکات د.خەتاب ئەحمەد شێخانى بەڕێوەبەرى گشتى خوێندن و پلاندانان و بەدواداچوون لە وەزارەتى خوێندنی باڵا و توێژینەوەی زانستی لە کۆنگرە ڕۆژنامەوانییەکەدا ئەنجامی وەرگرتنی خوێندكارانی پۆلی دوانزەی ئامادەیی لە زانكۆ و پەیمانگەكان ڕاگەیاندو وتی: وەزارەتەکەمان ماوەیەكە بەچڕی و ورد كار بۆ وەرگرتنی خوێندكاران لە زانكۆكانی هەرێمی كوردستان دەكات، وتیشی ئەمساڵ دەرچوانى خولى يەکەم و دوەمى قۆناخى (١٢)ی ئامادەیی لە یەک کاتدا بەسیستمەکانى (زانکۆلاین, پارالێل و ئیواران) داوایان پێشکەش کرد کە (٣٨٢٨٤) ده‌رچوی پۆلی دوانزەى ئەمساڵ فۆرمی وەرگرتنیان لە زانكۆ و پەیمانگەكان پێشكەش كردووە، لە ئەنجامدا (٢٨١٨٥) خوێندكار کە دەکاتە ڕێژەى (%٧٤) لەپلانى گشتى واتە خوێندنى بەخۆڕایى لە زانكۆ و پەیمانگە حكومیەكان بۆ ساڵى خوێندنى (٢٠١٩-٢٠٢٠) وەرگیران، و (٣١٣٦) دەرچوى دیکەش کە دەکاتە (%٨) لەخوێندنى پارالێڵ وەرگیراون و (٥٥٤٤) دەرچوى دیکەش کە دەکاتە ڕێژەى (%١٤) لە خوێندنى ئێواران وەرگیراون به‌وه‌ش ڕێژه‌ی وه‌رگرتن بریتیه له (٩٦%)ه، (١٤٨١) خوێندکاریش کە دەکاتە ڕێژەى (%٤) بەهۆى هەڵە پڕکردنەوەى فۆڕم لەهەڵبژاردنى بەشەکان ناویان نەگەڕاوەتەوەو هاوکات (٣٠٥٢) کورسى بەتاڵیش لەزانکۆ و پەیمانگەکان ماون بەپێشکەشکردنى سکاڵا ناوى ئەوانەش دەگەڕێتەوە و ڕێژەى وەرگرتن دەبێت بە لە (%١٠٠).\n« لە دانیشتنی ئەمڕۆی ئەنجوومەنی نوێنەرانی عێراق هەژمارکردنی کوژراوانی خۆپیشاندانەکان بە شەهید پەسەندکرا\nترەمپ: بە هیچ شێوەیەك پشتمان نەكردووەتە كوردەكان »\nراگەیەندراوی یەکێتی گۆڕەپان و مەیدانی هەولێر\n8 تشرینی دووه‌م 2017 Ali Antar\t0\nحەیدەر عەبادی لەشوێنی لەدایکبوونی خۆی دەنگی دا\n12 ئایار 2018 Ziya Uzeiry\t0


له رۆژگاری ئه‌مڕۆدا به‌كارهێنانی (سپلێت) وه‌ك ئامێرێكی گه‌ره‌مكه‌ر و ساردكه‌ره‌وه بۆته كه‌ره‌سته‌یه‌كی به‌ربڵاو هه‌موان به‌كاری ده‌هێنین، به‌ڵام گه‌ر ئه‌و ئامێره به شێوازێكی ته‌ندروست به‌كار نه‌هێندرێت ئه‌وا ده‌بێته هۆی مه‌ترسی بۆسه‌ر خۆمان.\nپێویسته له كاتی به‌كارهێنانیدا بۆ ساردكردنه‌وه له‌سه‌ر رێژه‌یه‌كی ئاسایی دابندرێت، چونكه ساردی زۆر ده‌بێته هۆی ئه‌وه‌ی جه‌سته به‌شێوازێكی نائاسایی و خێرا ساردببێته‌وه‌و به‌هۆی ئه‌و شێداریه‌ش كه له هه‌واكه‌وه وه‌ری ده‌گرێت ئاو له جه‌سته‌دا كه‌مده‌بێته‌وه، هه‌ر بۆیه ناشبێت ماوه‌یه‌كی زۆر له‌به‌رده‌م سپلێتدا بمێنیته‌وه.\nیه‌كێكی دیكه له‌و زیانانه‌ی كه سپلێته‌كانمان دروستی ده‌كات بونی ژماره‌یه‌كی زۆر به‌كتریا و ڤایرۆسه له نێویدا، به‌و پێیه‌ی ڕاسته سپلێته‌كه هه‌وای سارد ده‌رده‌كات، به‌ڵام ئامێره‌كه گه‌رمه‌و به‌وه‌ش له نێو به‌شی ده‌ره‌وه‌یدا كه‌شێكی له‌بار بۆ گه‌شه‌كردنی ڤایرۆس و به‌كتریا دروستده‌بێت، بۆ چاره‌سه‌ری ئه‌و دۆخه‌ش گرنگه كه ماوه ماوه به‌شی ده‌ره‌وه‌ی سپلێته‌كه پاكبكرێته‌وه\nژمارەی خوێنەر\t420


新增项目形成 | بزووتنەوەی گۆڕان و یەکگرتووی ئیسلامی لە سلێمانی کۆدەبنەوە و راگەیەندراوێک بڵاودەکەنەوە 12-11-2017\nلە میانەی پێشوازیکردنی لە بەرێز جەنابی عومەر سەید عەلی رێکخەری گشتی #بزوتنەوەی گۆران# وەفدی یاوەری دوا نیوەرۆ ئەمرۆ یەک شەمە 12.11.2017 لە شاری سلێمانی مامۆستا صلاح الدین محمد بەهادین رایگەیاند پێویستە سەرجەم لایەنە سیاسیەکانی هەرێم بیر لە چارەسەری بە پەلەی کێشە سیاسیەکانی هەرێم بکەنەوە. لە بەشێکی تری وتەکانیدا ئەمینداری گشتی یەکگرتوو ئاماژەی بەوە دا جێی نیگەرانیە رۆژ لە دوای رۆژ قەیرانەکان و بارودۆخی هاوڵاتیان رو لە خراپ بوونی زیاتر دەکەن، هاوڵاتیان چیتر ناتوانن خراپتربوونی بارودۆخەکە لە ئەستۆ بگرن و باجی هەڵەی دەیان ساڵەی حکومرانی بەرپرسانی هەرێم بدەن لە ئێستاشدا بەهۆی خێرای گۆرانکاریەکان لە ناوچەکە پێویستە لایەنە سیاسیەکانی هەرێمی کوردستان یەکدەنگ و یەکهەڵوێست بۆ روبەروبونەوەی بارودۆخەکە دۆزینەوەی رێگا چارەیەکی بە پەلە بۆ چارەسەری بژێوی و کێشەو گرفتەکانی هاوڵاتیان بە تایبەت لە رووی ئابورییەوە. لەلایەن خۆشیەوە رێکخەری گشتی بزوتنەوەی گۆڕانیش جەختیکردەوە کە گۆڕانکاریەکانی ناوچەکە و ئەگەرەکانی سەرهەڵدانی شەڕێکی نوێ یەکڕیزی و یەکهەڵوێتسی زیاتر لە لایەنە سیاسیەکانی هەرێم دەخوازێ هەروەها رونیشکردەوە کە ناکرێت هاوڵاتیان چیتر لەوە زیاتر باجی زیاتر حکومرانی شکتخواردوو بدەن. شایەنی باسە هەر یەکە لە د.عمر موحەمەد و موستەفا عبدالله ئەندامانی ئەنجومەنی جێبەجێکردن ئامادەی کۆبونەوەکە بوون. نوسینگەی راگەیاندنی ئەمینداری گشتی یەکگرتوو لە سلێمانی 12-11-2017


ماك ١٠ ساڵ لەدوای مایکرۆسۆفتەوەیە | kurditgroup\nماك ١٠ ساڵ لەدوای مایکرۆسۆفتەوەیە\nهاش و هووش كردن وخۆ هەڵكێشان لە بارەی پاراستن "ئەمنیت " سیستەمی كارپێكردنی ماك ،بوو بە هۆكارێك كە زۆربەی شارەزایان لە بەرانبەری مایكرۆسۆفت بە یەكێك لە بەهێزترین سیستەمەكان دایبنن. ئەم هەڵسەنگاندنەیش لە ركابەریێك لە بەرانبەر ڤایرۆسەكان و ترۆجانەكان لە سەر هەردوو سیستەمی كارپێكردن بۆمان رووندەبێتەوە. بەڵام بەرێز یوجین بەرێوەبەری پاراستنی كۆمپانیای kaspersky بۆچوونێكی تری هەیە :\nلە وتو وێژێك گە لەگەڵ CBRی كردوە ،گوتی كە بە گومانی من ئەپل ١٠ ساڵ لە دوای مایكرۆسۆفتە . ئەمەش هەر بە ئێرە كۆتایی نایێت. نوسینی بەرنامە پوودەڵەكان وڤایرۆسەكان بۆ مایكرۆسۆفت وئەپڵ كارێكی ئاساییە و جیاوازیێكی زۆریان نیە .\nلەم رۆژانە بە بەرنامەیێك وەكFlashback كە ٦٥٠ هەزار كۆمپیوتری ماكی پیسكردوە باسی بەشی پاراستنی ماك دەكرێت . و تا رادەیێك باسكردنی ئامارێك بۆ بەشی پاراستنی ماك ئەم سیستەمی كارپێكردنەی زۆر بەهێز كردوەتەوە.\nبە گوێرەی [url=http://www.marketwire.com/press-release/one-in-every-five-mac-computers-harbors-malware-sophos-research-reveals-1647695.htm]ئەم ڕاپۆرتە[/url] لە هەر ٥ كۆمپیوتری مەك تەنیا ١ دانەی بە ڤایرۆسەكانی ویندۆز پیس بوە ئەمەش لە حالێكدایە كە تەنانەت ٧ر٢ ٪ كۆمپیوتهری ماك بە پلاتفۆرمەكانی خۆی پیس (چەپەڵ) بوە. بەڵام بەرێز یوجین دەلێ ئەم ئامارە لە حالی زۆر بوونە.\nئەم كۆمپانیا باوری وایە كە ئێستا ماك بوە بە پڵەتفۆرمێك بۆ كاری تاوانبارانی ئەنتەرنێتی ولە سوچێكیتری ئەم سیستەمە بوە بە جێگای ڤایرۆسەكانی Flashback و Flashfake .\nزۆركەس باوەریان بەمە گرساوە كە لاوازی پاراستنی ماك زۆرتر بە هۆی بەرنامەكانی مایكرۆسۆفتە وەك Word\nmacbook-air-apple-sec.jpg 30.42 ک.ب.\nkaspersky-ceo-apple.jpg 29.39 ک.ب.\nدەست خۆش کاک قەزوان!!\nجالبە! بە زاراوەی خۆرهەڵات.\nسپاس كاك هێمنی بەرێز جارن رخنەیێكتان دەگرت زۆری پێ خۆشحاڵ بووم و زۆر شت فێردەبووم بەڵام ئێستا كەس تەنانەت لە بەشی بەرێوەبردنی دەستكاری، هەر تاقتیشیان نەماوە هەڵەكان چاك بكەن .لەگەڵ رێزمدا\nماڵت ئاوابێ، ئەم هەواڵە سەردێڕەکەی ئاوهابوو.\nکاک قەزوان،بەڕاستی ئەو زاراوەیەی تۆ و کاک حامید پێی دەنوسن، ئەوەش زاراوەی ناوچەیەکی کوردستانە، ئیتر پێویست ناکات من بیکەم بەگەرمیانی.\nهەر هەواڵێک من بڵاوی بکەمەوە، دەستکاریەکی ئەکەم ئەگەر پێوسیت بکات.\nلەوانەیە لێرە مەبەستت خودی کاک هیمن بێت!\nخاتریانی گرتووە خۆی ١٥ ساڵە :)\n5 / Sya\nبرادەرێک رۆژێک پێ ووتم کاکە ئایفۆن زۆر موهیمه قەت ڤایرۆس لێی نادات .. منیش پێم ووت مۆبایلێک بلووتوسەکەی بە هیچ شتێکی تر نەبەسترێت ، و بە ئایتونس نەبێت ئیشت بۆ لە سەرنەکرێت و میمۆری ئێکستێرنالی نەبێت و لە رێیی یوس بی هیچ بۆ نەقل نەبێت تەبعەن ڤایرۆس لە کوێوە لێ بات


تائێستا هیچ واده‌یه‌ك بۆده‌ستنیشانكردنی هه‌ردوو جێگری سه‌رۆكی نوێی هه‌رێمی كوردستان دیارنییه‌و بڕیارده‌ری لیژنه‌ی یاساییش له په‌رله‌مانی كوردستان رایده‌گه‌یه‌نێت، له یاسای سه‌رۆكایه‌تی هه‌رێمدا ئاماژه به‌هیچ واده‌یه‌ك بۆ دیاریكردنی ئه‌و دوو پۆسته‌نه‌دراوه.\nجه‌لال محه‌مه‌د بڕیارده‌ری لیژنه‌ی یاسایی له په‌رله‌مانی كوردستان، بهSNNی راگه‌یاند: له یاسای هه‌مواركراوی سه‌رۆكایه‌تی هه‌رێمی كوردستاندا ته‌نها باسله‌وه‌كراوه كه سه‌رۆكی هه‌رێم دوو جێگر بۆ خۆی ده‌ستنیشان ده‌كات و ئه‌رك و ده‌سه‌ڵاتیان دیاری ده‌كات.\nوتیشی:"هیچ واده‌یه‌ك بۆ دیاریكردنی ئه‌و دوو جێگره‌ی سه‌رۆكی هه‌رێم دیارینه‌كراوه، وه‌كو په‌رله‌مانیش نازانین ئه‌و دوو جێگره كه‌ی ده‌ستنیشان ده‌كرێن و چۆن ده‌ستبه‌كارده‌بن".\nئه‌وه‌شی ئاشكراكرد، له رێكه‌وتنه سیاسییه‌كه‌شماندا له‌گه‌ڵ پارتی، ئاماژه به‌رێكار و رۆتیناته كارگێڕییه‌كانی وه‌رگرتنی ئه‌و پۆسته نه‌كراوه.\nله‌باره‌ی دیاریكردنی كاندیده‌كانیان بۆ پۆسته‌كانی كابینه‌ی نۆیه‌م، جه‌لال محه‌مه‌د وتی:"هه‌ركاتێك داوای لیستی كاندیدانمان لێ بكرێت، به چه‌ند كاتژمێرێك یه‌كلایی ده‌كه‌ینه‌وه‌و راده‌ستی سه‌رۆكی راسپێردراوی ده‌كه‌ین".\n2 مانگ پێشتر - Jun 13 2019 8:50AM


تاكە پەرلەمانتاری ئۆپۆزسیۆن لە كوردستان كۆچی دوایی كرد – basknet.org\nدكتۆر شوان قەڵادزێی، سەرۆكی فراكسیۆنی بزوتنەوەی ئیسلامی لە پەرلەمانی كوردستان دوای ئەوەی دوێنێ بۆ بەدواداچوونی دۆخی كەركوك و هاوڵاتیان سەردانی ئەو شارەی كرد، لەگەڕانەوەدا توشی ڕووداوی هاتوچۆ بوو، ئەمڕۆ لە نەخۆشخانەكانی شاری هەولێر كۆچی دوایی كرد.\nدواین پۆستی شوان قەڵادزێی لە هەژماری خۆی لە فەیسبووك دوێنێ 16/10/2017 بلاویكردۆتەوە، كاتێك بەرەو كەركوك بەڕێكەوتوون بۆ بەسەركردنەوەی شارەكە و نوسیویەتی، “فراكسیۆنی بزوتنەوەی ئیسلامی لەگەڵ شاندێكی سەركردایەتی گەیشتنە شاری كەركوك بۆ پاڵپشتی كردنی خەڵك و پارێزەرانی كەركوكی خۆڕاگر”.\nدكتۆر شوان ناوی تەواوەتی ، عومەر مستەفا باوەمیر پیرۆت بووە و ناسناوەكەشی د.شوان قەڵادزێی بووە و لە ساڵی 1966 لە قەزای پشدەر لە دایك بووە.\nناوبراو خوێندنی سەرەتایی لە قوتابخانەی نورەدین تەواو كردووە، بەكالۆریۆسی لە بەشی مێژووی كۆلێژی ئاداب لە زانكۆی موسڵ خوێندووە، لە ناوەڕاستی هەشتاكاندا بە هۆی بەعسی نەبوون و بەشداری نەكردن لە ڕاهێنانی هاوینەی جەیشی شەعبی، بە بڕیاری “ئەنجوومەنی سەركردایەتیی شۆڕش (مجلس قیادە السورە)” لە خوێندن دەركراوە و دوورخراوەتەوە (فصل)، دواتر بە لێبووردنی گشتی وەرگیراوەتەوە.\nپاشان لەدوای تەواوكردنی خوێندن بەهۆی ئاشكرابوون و ئەندامبوونی لە ڕێكخستنەكانی بزوتنەوەی ئیسلامی، فەرمانی دەستگیركردنی لەلایەن رژێمی بەعسەوە بۆ دەردەچێت و دواتر پەیوەندی دەكات بە ڕیزەكانی بزوتنەوەی ئیسلامی.\nشوان قەڵادزێی ماستەری لە زانكۆی تكریت- كۆلێژی پەروەردە- بەشی مێژوو بە ناوونیشانی (سیاسەتی ئاوەدانكردنەوە لە سەردەمی عەباسییەكان دا) بەدەست هێناوە، دكتۆراكەشی لە فەلسەفەی مێژووی ئیسلام لە زانكۆی تكریت- كۆلێژی پەروەردە- بەشی مێژوو تەواو كردووە.\nشوان قەڵادزێی لە ساڵی 2013 ەوە سەرۆكی لیستی بزوتنەوە بووە لە پەرلەمانی كوردستان، ئەندامییەتی لە هەریەكە لە لیژنەكانەی مافی مرۆڤ- پەروەردە و خوێندنی باڵا بوە.\nبەر لە راپەڕین پێشمەرگە بووە لە ناو ڕیزەكانی بزوتنەوەی ئیسلامیی كوردستان.\n– سەرتیپ لە تیپی یەكی برایەتی لە قەڵادزێ.\n– بەرپرسی هێزی پشدەر لە ساڵی 1992 بۆ ماوەیەك.\n– ئەندامی مەكتەبی ڕێكخراوە جەماوەرییەكان.\n– سكرتێری پەیوەندیی ئیسلامیی مامۆستایانی كوردستان.\n– بەرپرسی مەڵبەندی 3ی هەولێری بزوتنەوەی ئیسلامی.\n– لە ساڵی 2001 ەوە ئەندامی سەركردایەتییە.\n– لە ساڵی 2005 ەوە ئەندامی مەكتەبی سیاسییە.\n-سەرۆكی كۆنگرەی 9 و 10 ی بزوتنەوەی ئیسلامی بووە.\n– لە دوای كۆنگرەی 9 ئەندامی دەستەی مەكتەبی سیاسی بووە.\n– لە ساڵی 2008 بۆ 2013 وتەبێژی فەرمیی مەكتەبی سیاسی بووە.\n– سەرۆكی لیستی 101 بزوتنەوەی ئیسلامی بۆ هەڵبژاردنی پەرلەمانی كوردستان لە ساڵی 2013 .\n– نووسەر لە ڕۆژنامەی بزوتنەوەی ئیسلامی و چەند بڵاوكراوەیەكی تر.\n– خاوەن ئیمتیازی گۆڤاری پەیامی قەڵەم.\n– ئەندامی دەستەی نووسەرانی گۆڤاری سەبا.\n– كاری ئێستای: ئەندامی مەكتەبی سیاسی/ ئەندامی پەرلەمانی كوردستان/ سەرۆكی فراكسیۆنی بزوتنەوەی ئیسلامی.


ئەمریكا دووبارە پشتی لە كورد كردەوە\nلەسەرو بەندی بانگەشەی هەڵبژاردنی ئەمریكا، ترەمپ سەرۆكی ئەمریكا كە ئەوكات بەربژێری كۆمارییەكان بوو، لەمەڕ كورد قسەیەكی كرد گووتی: كوردەكان جەنگاوەرێكی ئازان، زۆر كەس ئەوەی پێخۆش بوو كە ترەمپیزم وەك سەرۆكی گەورەترین زلهێزی دنیا ستایشی كوردەكانی كردووە و بە ئازای ناساندوونی بەڵام لە حەقیقەتدا ئەمریكا تەنها وەك جەنگاوەر لە كوردی روانییەوە و بۆ قۆناغی لەناوبردنی داعش بەكاری هێناوە و هیچ كاتیش وەك هاوپەیمانی سەرەكی لە كوردی نەڕوانییەوە بەڵكو لە بێدۆستیدا كوردی كردە هاوەڵی خۆی و كوردیش بە ساویلكەی خۆی هەموو هێلكەكانی خستە سەبەتی ئەو دەوڵەتەی كەنەبووە دۆستی.\nئەمریكییەكان جارێكیتر دەستیان لە كورد هەڵگرتەوە و وەك هێزێكی بێ پرەنسیپ، كوردیان لە رۆژئاوای كوردستان خستە سەر سینییەك ئاڵتوون و پێشكەش بە سەرسەخترین نەیاركرد كە دەوڵەتەكەی ئەردۆگانە.\nئێستا توركیا بە تەواوەتی ئامادەیی دەربڕییوە كە رووبەڕووی چەكدارە كوردەكان بێتەوە و ئەمریكا بەئاشكرا بە هێزەكانی سوریای دیموكراتی راگەیاندووە كە ئامادەنییە هیچ داكۆكیان لێبكات و رێگری لە نیەتی شەڕخوازی توركیا بگرێت . بەوجۆرە دەرگای جەنگێكی مەزن لە ناوچەكە واڵابوو كە دیار نییە ئەوسەری چی دەبێت.\nكشانەوەی ناوەختی سوپای ئەمریكا لە رۆژئاوای كوردستان سەرباری ئەوەی وەك پیلان گێڕی دەبینرێت دژ بە ئەزموونی دەسەڵاتداری كورد و نەتەوە جیاكانی باكوری سوریا بەڵام لە هەمان كات دەستی توركەكان واڵادەكات بۆ لەناو بردنی ئەزموونی خۆسەری دیموكراتی كە لە باكوری سوریا كە بە خوێنی 11 هەزار شەڕڤان دروست بووە و لە ساڵی 2011 تا كو ئێستا توانییویەتی بەربگرێت لە فراوان بوونی دەسەڵاتی داعش و گروپە توند رەوەكان كە جیهان بە مەترسی سەرخۆی زانییوە.\nناوچەی نا ئارام\nتوركەكان مەبەستیان ناوچەرەك هەبێت كە خۆیان دەسەڵاتەكەی ئاراستە بكەن و لە ژێر هەیمەنەی خۆیاندابێت چونكە دەمێك ساڵە دەوڵەتی توركیا دژی هەر كیانێكە كە كورد لە تەنیشیییەوە دروستی بكات، هەر لەبەر ئەوەش قسەیەكی باوی توركە رەگەز پەرستەكان هەیە كەدەڵێت ئەگەر خێمەیەكی كوردی لە ئەفریقاش هەبێت ئەوا ئێمە دژی دەوەستینەوە و لەناوی دەبەین. بۆیە روونە كە ئەردۆگان و سوپاكەی نایانەوێت لە تەنیش سنورەكانیانەوە هێزێك هەبێت كە كوردبێ و لەژێر هەیمەنەی ئەوان نەبێت هەر لەبەر ئەوەش دەمێكە پلانیان بۆ ئەوەداڕشتووە كە ئەو ناوچانەی بخەنە ژێر كۆنترۆڵی خۆیانەوە، پێشتر زۆر چاویان لەسەر ئەوە بوو كە داعش تەواوی ئەو ناچانە بخاتە ژێر ركێفی خۆی بەڵام لە هەوڵە سەركەوتوو نەبوون ئەوەبوو فشاریان لە ئەمریكا كرد تا دەست لە كورد هەڵگرێت بەڵام دواجار بە چەند قۆناغێك ئەمریكایان قایلكرد كە دەست لە كوردەكان هەڵگرێت و رێگەیان بۆ بكاتەوە تا بە تەواوەتی هەژموونی هێزەكانی سوریای دیموكرات لەسەر خاكی رۆژئاوای كوردستان كۆتایی پێبهێنێت توركیا بەو خەونەی گەیشت بەڵام پرسیارەكە ئەوەیە كە ئاخۆ توركەكان كە چاویان لەسەر ئەوەیە ناوچەكە كۆنترۆڵ بكەن لەم لەشكركێشییەیان سەركەوتوو دەبن یان خۆیان و ناوچەكە پێكەوە دەسوتێن و بۆ چەند دەیەك شەڕو نائارامی درێژ دەكەنەوە، هەر ئەوەش چاوەڕوان دەكرێت كە توركیا لەم پلانە سەركەوتوو نەبێت و دووچارەی شەڕێكی ماڵوێرانی بێت.


رەوشا جوتیارێن کورد ژ دوهی تاکو ئیرۆپاشخانێن کاراکتەر و ئەقلێ مرۆڤێ کورد! – Malame\nرەوشا جوتیارێن کورد ژ دوهی تاکو ئیرۆپاشخانێن کاراکتەر و ئەقلێ مرۆڤێ کورد!\n150 3 خوله‌كان\nخواندنەکا سۆسیۆ ــ دیرۆکی\nل گۆر سەرپێهاتی و ئەزموونێن دیرۆکی، گرینگی و جوداهیا دەربازبوونا مرۆڤی، ژ قووناغا کۆچەری بۆ یا جوتیاری، کو مرۆڤ ژ کۆمکرنا بەرهەمی، چوویە بەرهەم چاندنێ و ژ کوژتنا گیانەوەران، دەربازی گیانەوەر گەهی ــ بخوەدانکرنێ بوویە، هنگی بنگەهێ هزرا کارێ جوتیاریێ سەرهلدایە. هەروها ب کەلەکەبوونا خەباتا جوتیاریێ، کو بەرهەمێن جوتیاران ژ بەرخوەریێ دەربازی فرۆتنێ/ بازارێ بووین، وی چاخی رێژەیا کۆچەریێ وەک پیشە کێمبوو و شڤانی و جوتیاری زێدەبوون. ب ئاوایەکێ دی، دەما پرۆسێسا جوتیاریێ، ژ بەرهەم خوەریێ دەربازی مفای/ بازرگانیێ بووی، هنگی پرۆسێسا پاوانیا ئەردی خورتکریە. ل ڤی دەمی، گوند پتر ب باژاران وەک تێکهلیا کرین و فرۆتنێ‌ڤە هاتنە گرێدان و ئەقلێن ڤەدەر، دەربازی جورەکێ دیالۆگێ بوون.\nدیارە ژ دیرۆک و رەوشا کوردان خویا دبیت، کورد پتر ل دەردۆرێن چیا و ڤەدەر ژیاینە و ب ڤێ رێکێ کارینە خوە بپارێزن، چونکو ب درێژیا دیرۆکا دەڤەرێ، کوردان ژ بەر قرکرن، گەف و هێرشێن دەسەلاتێن سەردەست، خوە ل جهێن ڤەدەر و ئاسێ پاراستیە. ب ڤان کاودانان، چاخێ پاوانێ تایبەت د ناڤ جڤاکێ دا پەیدانەبیت، پارڤەکرنا کاری درست نابیت، دیارە هنگی هەڤرکیا تەوژم و چینان ژی د ناڤ جڤاکی دا درست نابیت. لەورا ب ڤی رەنگی، هەڤرکیا لاوازا جوتیاری و فیودالی زێدەباهیێ زێدە ناکەت. ئها ڤێ رەوشا ئاسێ و نەبوونا رێ و بانان ژی، باندۆرەکا مەزن ل سەر وەرارا کارێ پێشە و جوتیاری کریە.\nب ڤێ یەکێ، ئەگەر مرۆڤ ڤەگەریتە سەدەیێن ناڤەراست، دێ بینیت ئالاڤ و هێزا بەرهەمئینانا جوتیارێن دەڤەرێ، هەر ل ئاست و جهێ خوە ماینە، چونکو چ مۆدێل و ئالاڤێن بهێز و نووتر ل دەڤەرێ پەیدا نەبوون، داکو باندۆرێ ل سەر جوتیارێن کورد ژی بکەن. ئانکو ل ڤان دەڤەران، پیشە دەربازی پیشەسازی نەبوویە، لەورا جڤاک نکاریە ب گاڤێن لەزگین پێشدابچیت. راستە هنگی بەرهەمێ جوتیاری تێرا بەرخوەریا خەلکی کریە، بەلێ د هێلا پیشەسازیێ دا، بەرهەم و ئالاڤێن هاریکاریا نووکرنا ئەلەمێنتێن کارێ جوتیاریێ نەکریە. لەورا ل رۆژهلاتا ناڤین، پرۆسێسا جوتیاریێ ل سەر جوتێ گای و گێسنێ کەڤنار مابوویە، ژ بەر هندێ ژی ڤێ پرۆسێسێ نکاریە ل گۆر گوهەرینێن سەردەمی، وەرارێ بکەت. ب ڤان پاشخانان، ئەزموونا جوتیارێن دەڤەرێ/ کورد، د بازن و دوورپێچیەکا مەزن دا ماینە. ل داویێ ژی، بەرهەمێن جوتیارێن کورد د لۆکالیەکا سینۆردار دا ماینە، چونکو نکارینە هەڤرکیا بەرهەمێن جوتیارێن دەردۆر/ ناڤنەتەوەیی و ململانا بازنێن بەرینتر بکەن.\nب ڤان کاودانان، ناڤەندێن مەزنێن ئابۆری و سیاسیێن مەزن، ل دەڤەرێ درست نەبوون. راستە ل سەر ڤی بنگەهی، باژارۆک ل نک مە ل سەر بازرگانی و بەرهەمێن جوتیاری درستبوون، بەلێ ئەڤ پرۆسێسە دەربازی وارێ کارگەهـ و پیشەسازی نەبوون، لەورا وەک وەرار د بازنەکا دائێخستی دا مان. ئێدی نەبوونا کارگەهان بۆ وەرگرتنا بەرهەمێ جوتیاران، خەباتا جوتیاران سینۆردارکریە. راستە مرۆڤێ کورد، چەکێ خوە ژ خەنجەرێ گوهەریە جفتێ/ تڤەنگێ، بەلێ تا ڤێ داویێ ژی هەر بەرهەمێ وی ب رێکا گێسن و گای بوویە. ب ڤێ واتەیێ، تاکو گرینگی ب ئالاڤ و هێزا ئابۆری نەهێتەدان، جڤاک ژی نکاریت بهێتە گوهەرین و پاش هزر ل سەر ڤان گوهەرینان وەرارێ بکەن.\nیەک ژ ئارێشێن نە وەرارا ڤان باژارڤانیان نەبوونا تێکهلیان بوو، بەلێ پشتی “بازرگانی، شەر و داگیرکرن” و تاکو دگەهیتە هەوا شۆرشا گلۆبالێ، رێکێن تێکهلیان پتر خوەشبوون. وەک ئەنجام ژی، ئەزموونێن مرۆڤاتیێ سەرهەڤبوون، چونکو مرۆڤ بوونەوەرەکێ بیۆلۆگی و جڤاکیێ بەرهەمدارە و ب پەیوەندیێن خوەیێن جڤاکی وەرارێ دکەت. ئەو کێشە و ئالیسەنگیا ئیرۆ راستی کاراکتەرێ دەڤەرێ دهێت، شۆرشا تێکهلیانە، وەکو رەوش و دیاردەکا نوویە بۆ خەلکێ ب هزاران سالان ب ئەقلێ ڤەدەر ژیای. ل سەر ڤان پاشخانان، کاراکتەرێ مرۆڤێ کورد، بوویە پاشبەندێ پرۆسێسا ئابۆریا سەنترالێن داگیرکەران. ب ئەنجام، جڤاکێن کۆچەری، چونکو نە خوەیی پیشەنە، لەورا نە ب ئەردی ڤە دهێنە گرێدان و نە ژی گرینگیێ ب رابردو و پاشەرۆژێ ددەن.\nدیارە ئەزموونێن گەلێن دی بۆ مرۆڤی خویا دکەن، کانێ وان چەوا سەرەدەری دگەل واری ئابۆریا جوتیاری و پێشەسازیە کریە. مینا ئەزموونا چینیان، کو قووناغا یەکەما خەمساریا وان ل هەمبەر جوتیاری کری، وەکو (سروشتێ مەند و نە پێشکەتیێ ئابۆریا چینێ، ئەو وەلاتێ سامانێن وی یێن سروشتی ژ ئابۆریا جوتیاریێ دزێن، ژ بەر خەمساریا دژوارا پیشەی، راستی ئاسەنگان هاتیە)(). پاش پشتی چینێ گرینگیەکا مەزن ب هەڤسەنگیا کارێ جوتیاری و ئالاڤێن کاری دای، چونکو وەرار و سەرکەتنا چینێ، “ژ هەڤسەنگیا د ناڤبەرا پرۆسێسا جوتیاری و پیشەسازیێ دا بوو”().\nژ هێلا هزر و ئیدیۆلۆگی‌ڤە ژی ب درێژیا دیرۆکا کەڤنارا دەڤەرێ، خەلک کەتینە ژێر نیرکێ زۆرداریا فیودالیزمێ/ هشمەندیا کەڤنار و باج تەریقێن سۆفی “قادری، نەقشبەندی/ شێخ، سەید و…” داینە، چونکو نەبوونا خواندنێ ژ دەرڤەی “مزگەفت و حوجرە/ قورئان و گاتا”، خەلک د بازنا هزرێن کەڤنارێن ئۆلی دا ماینە. سەرباری رەوشا وێرانا تەندرستی/ نەساخیێن گران “تاعۆن، تیفۆ، سلە و…”، راستی خەلکێ بێچارە دهاتن. ئانکو جوتیار/ هەژار، کەتبوونە ژێر دەسەلات و گەف/ ترسا فیودالیزم/ ئەرد و ئۆلداری/ ئەسمانی. ب ڤێ یەکێ، بەری درستبوونا ئیمپراتۆریێن دەڤەرێ/ ئۆسمانی/ 1299 و سەفەوی/ 1501، فیودالیزم یا پرت و بلاڤبوو. ڤێ یەکێ، باندۆر ل سەر درستکرنا مەسەبێ سۆفی ل گوندان کر، بەلێ پشتی فیودالیزم ل سەدێ شازدێ ب سایا ئیمپرتۆریان بوویە خوەدان سەنترال، باندۆر ل سەر رێچکا وەهابیەت ل باژاران/ سعوودیەی کر. ل داویێ ژی، ئەڤ رێچکە زالی سەر رێبازێن سۆفیەتێ بوو، چونکو سەنترالبوونا فیودالیزمێ باندۆر ل سەر هەڤگرتنا مەسەبان کر. مینا دوازدە ئیمامی/ ل سەدێ شازدێ ل ئیرانێ و سەدێ هەژدێ هەڤگرتنا مەسەبان، وەک مەسەبێ وەهابیەتێ ل سعوودیەی. هەروها دەما سەنترالیا فیودالیزمێ/ ئیمپراتۆریا ئۆسمانی، خوە ل هەمبەر هێرشێن کۆلۆنیالیا رۆژئاڤا لاواز دیتی، بۆ خاپاندنا خەلکێ هەژار کۆمەکا گرۆپێن ئۆلی/ مەسەبان “قادری، مەهدی، نەقشبەندی و سنۆسی” پەیداکرن.\nب ڤێ یەکێ، ئەلەمێنتێن ژیان و هشیارکرنا خەلکێ کورد/ جوتیارێ دەڤەرێ، ل سەر ئابۆریا ل ژێر دەسەلاتا فیودالیزمێ/ سەرماداریێ/ بازارا بێ رکەبەر و هەروها ل بەر دلۆڤانیا سروشتی/ بارانێ بوو. هەروسا هشمەندی ژی، ل ژێر هەژمۆنا “مەلا، فەقە و سۆفیان/ ئۆلی” بوو، چونکو پەیدابوون هێزێن جڤاکی “لاواز/ بهێز”، ڤەژەنا تەڤگەرا جڤاکی وەک کارەکێ دیالێکتیکیە. ب کورتی، مرۆڤ دکاریت وێ ژی بێژیت، ل چاخێ ئیمپراتۆریان ب تایبەتی “سەفەوی”، کو یەک نەتەوە/ فارسی ل سەر زالبوو، بەلێ ئیمپراتۆریا “ئۆسمانی” فرەنەتەوە بوو.\nمحسن ئۆسمان بەرلین، 2020.09.20\n) کارل مارکس و هلموت رایش ـــ نمط الإنتاج الاسیوي ـــ ترجمة: بو علي یاسین، دار الحوار للنشر و التوزیع، ط1، اللاذقیة ــ سوریة، 1988ص32.\n) د. سمیر أمین ـــ أزمة المجتمع العربی ـــ دار المستقبل العربي، ط1، القاهرة ـــ مصر، 1985 ص24.


خامنەئی رەخنە لە سیاسەتەکانی ئەمریکا ده‌گرێت\n5/6/2019 - 19:24\nبۆ ئاشتی له رۆژهه‌ڵاتی ناوه‌ڕاست\nرابه‌ری باڵای شۆڕشی ئیسلامی ئێران به چه‌كێكی روسییه‌وه وتاری نوێژی جه‌ژنی ره‌مه‌زانی پێشكه‌ش كرد و تیایدا ره‌خنه‌ی له نه‌خشه‌ڕێگای ئه‌مریكا بۆ ئاشتی له رۆژهه‌ڵاتی ناوه‌ڕاست، گرت.\nئەمڕۆ چوارشەممە كە یەكەم رۆژی جەژنی شیعەكان بوو ئاژانسی هەواڵیی فارس نیوزی چەند وێنەیەكی خامنەی بڵاوكردەوە، خامنەی رەخنەی لە سیاسەتەکانی ئەمریکا گرت لە رۆژهەڵاتی ناوەڕاستدا و به "خیانه‌ت له ئوممه‌تی ئیسلام" وه‌سفی كرد.\nخامنەئی لە وتارەکەیدا ئاماژەی بە "ڕێککەوتنی سەدە" کرد و ڕایگەیاند، پلانێکی پیسی ئەمریکایە، بەڵام نایەتە كەخیانەتکردن بوو لە ئومەتی ئیسلام.\nتەلەفزیۆنی فەرمیی ئێران کە وتارەکەی خامنەئی بە شێوەیەکی ڕاستەوخۆ گواستەوە، رەخنەی لە سیاسەتەکانی ئەمریکا گرت و دوای کۆتاییهاتنی وتارەکەی جەژن ئاژانسەکە وێنەیەکی نزیکی دەستی ڕابەری ئێرانی بەو چەکەوە بڵاوکردووەتەوە، کە بە چەکی "دراگانۆف - قەناس" ناسراوە.\nهەرچەندە ئەوە یەکەم جارە ڕابەری باڵای ئێران لەکاتی وتاردا ئەو جۆرە چەکە بە دەستییەوە بگرێت، بەڵام میدیاکانی ئێران هیچ ئاماژەیەکیان پێ نەکردووە، بەڵام وەک ئاماژە و نمایشێک بۆ هێزی ئێران لێکدراوەتەوە، لەکاتێکدا وڵاتەکە لە ژێر گەمارۆیەکی قورسی ئەمریکادایە.


عەرەبی كەركوك هەڵوێستی خۆی بەرانبەر گۆڕینی پارێزگار ئاشكرا دەكات - تۆڕی میدیایی خەڵک\nوتەبێژی هاوپەیمانی عەرەبی لە كەركوك ڕایدەگەیەنێت، كەركوك لەڕووی ئەمنی و خزمەتگوزاریی و ئیدارییە سەقامگیریی بەخۆوەدەبینێت.\nحاتەم تائی، وتەبێژی هاوپەیمانی عەرەبی لە كەركوك لە لێدولانێكی ڕۆژنامەوانیدا ڕایگەیاند”ڕەوشی ياسايی لە كەركوك زۆۆ ئاڵۆزە، بەو پێیەی تائێستا یاسای هەڵبژاردنی تێدا جێبەجێ نەكراوە، بۆیە پۆستی پارێزگار بەپێی ڕێكەوتنەكان دیاریی دەكرێت لەنێوان هێزە سیاسییەكان”.\nبە وتەی تائی”گۆڕینی ئیدارە لەئێستادا لە بەرژەوەندی پارێزگای كەركوك نییە، بە تایبەت كە بەشێوەیەكی باش بەڕێوەدەبرێت”.\nوتەبێژی هاوپەیمانی عەرەبی لە كەركوك پێیوایە”شارەكە لەڕووی ئەمنی و ئیداری و خزمەتگوزارییەوە سەقامگیرە و بەشێوەیەكی زۆر باش بەڕێوەدەبرێت بەراورد بە پارێزگاكانی تر”.\nنەبوونی بودجە دەرگاكانی گەندەڵی واڵا دەكات\nخەڵك- بەهۆی خراپی كەشوهەوا و بەفربارین، بەڕێوەبەرایەتی ھاتووچۆی كـــــۆیــــە هاووڵاتیان ئاگادار دەكاتەوە. (زیاتر…)\nخەڵك كۆمسیۆنی باڵای سەربەخۆی هەڵبژاردنەكان جەختدەكاتەوە، كە ڕۆڵی چاودێران لەپڕۆسەی هەڵبژاردندا تەنها كاری چاودێری دەبێت و جگە لە پاڵێوراو پارتە…\n“بەداخەوە حكومەتی عێراق قەرەبووی كەسوكاری قوربانیانی هەرێمی نەكردووەتەوە”\nخەڵك- وتەبێژی حكومەتی هەرێمی كوردستان ڕایدەگەیەنێت، تائێستا حكومەتی عێراق قەرەبووی كەسوكاری قوربانیانی نەكردووەتەوە كە ئەركێكی ئەخلاقی و یاساییە.…\nخەڵك- دادگای فیدراڵی عیراق، ئەنجامی هەڵبژاردنەكەی 10ی تشرینی یەكەمی ڕابردوو پەسەند دەكات. (زیاتر…)\n29 نیسان 2021 2.15 pm\nخەڵك- نوسینگەی عەلی سیستانی مەرجەعی باڵای شیعەكان لە عیراق، بڕی زەكاتی سەرفترەی بۆ ئەمساڵ دیاریی كرد.\n10 تشرینی یەکەم 2021 6.30 pm\nخەڵك- سەرچاوەیەكی ئەمنی دەستیگركردنی ژنێك ڕادەگەیەنێت كە پارەی بەسەر دەنگدەراندا دابەشكردووە.


ئاژانسی ده نگو باسی کوردستان: پژاك پشتگیری خوى بۆ ماته‌مینی رۆژی پینجشه‌مه راگه‌یاند\nپژاك پشتگیری خوى بۆ ماته‌مینی رۆژی پینجشه‌مه راگه‌یاند\nبۆ گەلی وڵاتپارێزی کوردستان و سەرجەم مرۆڤدۆستان\nڕۆژی ١٥ی سەرماوەز لە گوندی شیناوێ لە کارەساتێکی دڵتەزێن دا ٣٧ کچی مناڵ بە هۆی سووتانی قوتابخانەکەیان تووشی سووتان بوون کە بە داخەوە دوو کەس لەوان گیانی لە دەست دا. ئەو رووداوە کارەساتێکی ئاسایی نییە و تەنیا نابێ وەک ئەنجامی کەمتر خەمی چەند کەسێک و چەند بەرپرسیارێکی دەولەتی لێک بدرێتەوە. ئەو کارەساتە ئەنجامی سیاسەتی سیستەماتیکی کۆماری ئیسلامی ئێران بۆ قڕ کردن و لەناوبردنی گەلی کوردە. هۆکاری سووتانی ڕۆلەکانی گەلەکەمان لە قوتابخانەی شیناوێ هەر هەمان هۆکاری لە سێدارەدرانی جەوانانمان لە زیندانەکانی رژێم، کوژرانی کچ و کورانمان لە شاخەکانی نیشتیمانمان، کوژرانی رۆژانەی کاسبکارانی کورد، هەژاری لە ڕادە بەدەر لە هەموو شوێنێکی کوردستان، تووش بوونی جەوانان بە ماددە هەشبەرەکان، خۆسوتاندنی ژنان و تێک بردنی بواری ئەخلاقی کۆمەلگا لە لایەن دام و دەزگاکانی رژێمەوەیە. ئەوانە هەموو گرێدراو بە یەک و لە چوارچێوەی سیاسەتی داگیرکەرانەی کۆماری ئسلامی بە ڕێوە دەچ\nن هەر بۆیەش لە بەرامبەر ئەم کارەساتە پێویستە ئەو نیزامە و سیاسەتەکانی بە گشتی مەحکوم بکرێ و هەڵوێستی لە بەرانبەر بگیردرێت.\nلێرەدا ئێمە وەکوو پارتی ژیانی ئازادی کوردستان ئەو کارەساتە وەک کوشتار بە ناو دەکەین و بە توندی شەرمەزاری دەکەین. کوژراوانی ێەم کارەساتە قوربانی بەڕێوە چوونی سیاسەتی قڕکردن لە دژی گەلەکەمانن و سەمبۆلی مەزلوومییەت و شەهیدی گەلی زوڵم لێکراوی ئێمەن. لەم پێناوە دا وێرای سەرەخۆشی لە بنەمالە و کەسوکاری ئەم دوو شەهیدە پاکە و سەرجەم گەلی کورد، پشتیوانی خۆمان بۆ ڕاگیەیاندنی ڕۆژی پێنج شەممە وەک رۆژی ماتەمینی گشتی دەردەبرین و داوا لە گەلەکەمان دەکەین کە لەم ڕۆژەدا نەک تەنیا هەستیاری و خەمباری خۆیان بەلکوو نەفرەت و قینی خۆیان لە بەرامبەر سیاسەتی سووتاندن و کوشتاری رۆلەکانی گەلی کورد لە لایەن کۆماری ئیسلامی دەرببرن\nڕەحمان حاجی ئەحمەدی سەرۆکی پارتی ژیانی ئازادی کوردستان\nله لایه‌ن ئاژانسی ده نگو باسی کوردستان ajansknews kl. ۹/۲۴/۱۳۹۱ ۱۲:۵۵:۰۰ قبل‌ازظهر


https://1baiser.com د.ئاراس محەمەد ساڵح: ژینگەى دینداری خۆپارێزە، دژایەتیى هەموو شتێکى نوێ دەکات به‌ڵام پاش ماوەیەک تەسلیم دەبێت |\nHome چاوپێکەوتن د.ئاراس محەمەد ساڵح: ژینگەى دینداری خۆپارێزە، دژایەتیى هەموو شتێکى نوێ دەکات به‌ڵام پاش ماوەیەک تەسلیم دەبێت\non: ئه‌یلول 15, 2018 In: چاوپێکەوتن, سەرەکیNo Comments\nئاژانس: ڕاتان چییە سەبارەت بە چەمكی ڕیفۆرمی دینی؟ پێتان وایە ئەم پرۆسەیە بە چ شێوەیەك كاریگەریی لەسەر ئایین دادەنێت؟\nد.ئاراس: پێش هەموو شت لاى من ڕیفۆرمى دینی، ڕیفۆرمى ڕەوشى دیندارییە نەک دین، بەتایبەت لە ئایینى ئیسلامدا دین دەقەکانى قورئان و سوننەتە، ئەم دەقانەش نەگۆڕن و هیچ کات ڕیفۆرم دەستکارى ناکرێن، ئەوەى ڕیفۆرم دەکرێت و تێکەڵاوى شتى نابەجێ دەبێت ئەوە ڕەوشى دیندارییە، دین وەک دەقەکان بە پارێزراوى دەمێننەوە، هەروەها ڕیفۆرمى ئایینى پێناسەى جیاوازى هەیە، لاى مۆدێرنەکان (الحداثیون) و عەلمانیەکان پێناسەکەى جیاوازە وەک لاى موسڵمانەکان، هەروەها چەمکە ڕۆژئاوایەکى جیاوازە لە چەمکى ڕیفۆرم لاى ڕۆژهەڵاتیەکان، بەڵام ئەوەى سەردەست و باوە واتە: چاککردن و گۆڕینى ڕەوشى ئایینى و دیندارى و پاککردنەوەى لەو خڵتەوخاڵ و شتە زیادانەى تێکەڵى ئایینکراوە، بەڵام مۆدێرنەو عەلمانیەکان مەبەستیان لابردن و کەمکردنەوەى هەژموونى دینە بەسەر کۆى گشتى ژیاندا و قەتیس کردنکردنى لە سنورێکى تەسکى تاکەکەسیدا، ئەوان پێیانوایە دین لەکات و شوێنێکى تایبەتدا سەریهەڵداوە و بۆکاتى ئێستا زۆر بابەتى نەگونجاوى تێدایەو پێویستە لاببرێت و گۆڕانى تێدا بکرێت، بەڵام ئەم چەمکە لاى ئیسلامییەکان یان زانا موسڵمانەکان ڕەتدەکرێتەوە، لاى ئەوان ڕیفۆرم و چاکسازى واتە: پاککردنەوەى ڕەوشى ئایینى و دیندارى لە هەموو شتێکى نابەجێ و تەفسیرێکى هەڵە کە تێکەڵاوى دین کراوە، بەپێى سروشتى ژیانى مرۆیی و لێکدانەوەى دەقەکان بەپێى ژیرى و تواناى مرۆڤ و ئەو گۆڕانە کۆمەڵایەتیانەى ڕوودەدەن وەک یاسایەکى گەردووى ئاییندارى و ڕەوشى دینداریش لەو پێشهاتانە بەدەر نییە، لە کۆمەڵە دواکەوتووەکاندا خورافە و تەفسیرى هەڵە بۆ دەقەکانى دین دەکرێت و لەکاتێکى تردا پێویستە ڕەوشى دیندارى پاک بکرێتەوە، هەروەها لە کۆمەڵە پێشکەوتووەکاندا لەژێر بیرى فەلسەفى و عەقڵانى و زۆر بابەتى تردا هەندێ جار لێکدانەوەى هەڵە بۆ دەقەکانى دین کراوە، ئەویش پێویستى بە ڕاستکردنەوەو ڕیفۆرم هەیە.\nئاژانس: لە بنەماوە كۆمەڵگا موسوڵمانەكان تا چەند پێویستیان بە ڕیفۆرمی ئایینی هەیە؟ هەندێك پێیان وایە كێشەكانی جیهانی ئیسلامی كێشەی بەڕێوەبردنی دەسەڵاتە نەك كێشەی ئایین؟\nد.ئاراس: کۆمەڵە موسڵمانەکان تەنها کێشەى دینیان نییە، کێشەى سیاسی و ئیدارى و کۆمەڵایەتى و ئابورى و تواناى زانستى و ژیرى و زۆر کێشەى تریان هەیە، هەموویان پێویستیان بە ڕیفۆرم و گۆڕین هەیە، بەڵام ئەوەشمان لە یاد نەچێت دین هەژموونى هەیە بەسەر کۆى گشتى ژیاندا لە کۆمەڵە موسڵمانەکاندا، دەبێت ئەوەیش لە یاد نەکەین لە هەموو وڵاتە ئیسلامییەکاندا دین لەدەرەوەى دەسەڵاتى سیاسیە جگە لە ئێران و سعودیە، لەدواى پاشەکشەى ئیستعمار لە وڵاتە ئیسلامییەکاندا چەپ و عەلمانى و عەقڵێتە سەربازیەکان حوکمڕان بوون، ئەوانیش نەیتوانى حوکمڕانێک باش بن و وڵاتیان تووشى هەزاران نەهامەتى کرد، هەتا خەڵکى خۆزگەى دەخواست بە گەڕانەوەى ئیستعمار، ئەم وڵاتانە پێویستیان بە ڕیفۆرمى سیاسی و ئیدارى و ڕۆشنبیرى دینى هەیە، بەڵام لێرەدا کە قسە لەسەر ڕیفۆرمى دینى دەکەین یەکێکە لە ڕیفۆرمە پێویستەکان.\nئاژانس: هەندێك پێیان وایە پرۆسەی ڕیفۆرمی ئایینی بە شێوەیەكی گشتی لە كۆمەڵگا عەرەبییەكاندا ڕووبەڕووی شكست بووەتەوە، پێت وایە ئەم پڕۆسەیە (ڕیفۆرمی ئایینیی) لە كۆمەڵگای كوردیدا سەركەوتوو دەبێت؟\nد.ئاراس: لە جیهانى عەرەبیدا ڕیفۆرمى ئایینى ڕووبەڕووى شکست نەبووەتەوە، بەڵکو سەرکەوتنى زۆر گەورەى تۆمار کردووە، ڕیفۆرمى ئایینى لە جیهانى عەرەبیدا لە تێزەکانى جەمالەدینى ئەفغانى و شێخ موحەممەد عەبدەوە دەست پێ دەکات، پاشان بە قوتابخانەى ڕیفۆرمى ئیسلامى ناسرا، ئەم ئاراستە ڕیفۆرمخوازە توانیان ڕەوشى دیندارى لە خورافە و دۆگمابوون و چەقبەستوویى ڕزگار بکەن، ئەوان توانییان دامودەزگاى ڕۆشنبیرى دابمەزرنێن و گۆڤار و بڵاوکراوەى بەپێز بڵاو بکەنەوە، هەتا ئێستایش گۆڤارى (المنار) تەفسیرى (المنار) بەپێزى و گرنگى خۆیان لە دەست نەداوە، لە کاتێکدا بەناوى دینەوە یان بەناوى ئیسلامەوە دژایەتى زانست و دەرهاویشتەکانى شارستانى ئەوروپا دەکرا، ئەوان نەک دژایەتى زانست و دەرهاویشتەکانى شارستانى ئەوروپایان نەکرد، بەڵکو بە پێویستیەکى هەرە گرنگى ژیانى گشتى خەڵکى کۆمەڵە موسڵمانەکانیان دەزانى وەک کردنەوەى قوتابخانەى نوێ و دەرکردنى ڕۆژنامەو گۆڤار و کردنەوى زانکۆ… هتد، لە کاتى ئێستادا زۆرینەى خەڵکى ئاییندارى وڵاتە عەرەبیەکان لەژیر کاریگەرى تێزەکانى قوتابخانەى ڕیفۆرمى ئیسلامیدان نەک ناوەندە دینییە تەقلیدییە داخراوەکە و بیرى توندڕەوى.\nلە کۆمەڵى کوردییشدا ڕیفۆرمى ئایینى لە مەلاى گەورەى کۆیەو شێخ موحەممەدى خاڵ و هاوشێوەکانیانەوە دەست پێدەکات، قوتابخانەى ڕیفۆرم لە کوردستاندا سەرکەوتوو بووە لە پاککردنەوەى ئایین لە خورافەو شتى ناڕاست و تەفسیرى هەڵە، مەلاى گەورەى کۆیە شۆڕشێکى گەورەى بەرپاکردنەوە لە دژى خورافیات و بەکارهێنانى دین بۆ سودى تاکە کەس و گەوجاندنى خەڵکى، هەروەها شێخ موحەممەدى خاڵیش ڕۆڵى گەورەى بینیوە لە کورداندنى دین و خزمەتکردنى ڕەوشى ئایینى و پاککردنەوەى ئایین لە تێگەیشتنى هەڵەو خراپ، شێخ موحەممەدى خاڵ لە ژێر کاریگەرى تێزەکانى جەمالەدینى ئەفغانى و قوتابخانەى ڕیفۆرمدا خزمەتى زۆرى بە زمانى کوردى کردووەو فەرهەنگى خاڵى نووسیوە، مەلاى گەورەو شێخ موحەممەدى خاڵ ڕۆڵى زۆریان هەبووە لە ڕیفۆرمى ئایینى و پێکەوە گرێدانى ئایین و کوردایەتى، هەتا ئێستایش زۆرینەى نەوەى نوێى ئاییندار لەژێر کاریگەرى بۆچوونەکانى مەلاى گەورەو شێخ موحەممەدى خاڵدان، ناوەندە تەقلیدیە داخراوەکە تەنها بوونێکى ڕەمزیان ماوە، چونکە ئەوانیش کچەکانیان دەنێرن بۆ زانکۆ و ناوێرن باسی خورافەو شتى ناڕاست بکەن.\nئاژانس: زۆربەی كات ئەوانەی دەستیان داوەتە ڕیفۆرمی دینی وەك لادەر تەماشا كراون نەك وەك خەمخۆرێكی دینی ئایا بەراست ڕیفۆرمیستە ئایینییەكان دیندارن یان دوژمنی دینن؟\nد.ئاراس: ژینگەى دیندارى ژینگەیەکى خۆپارێزە (محافظ) دژایەتى هەموو شتێکى نوێ دەکات و پاش ماوەیەک تەسلیم دەبێت، بێگومان ڕیفۆرم لە هەموو شوێنکێدا بەربەست و کۆسپى هەیە، گەورەترین کۆسپ لەبەردەمیدا ناوەندە دینیە تەقلیدیە داخراوەکەیە، کاتێک مەلاى گەورە و شێخ موحەممەدى خاڵ دێن و دەست لەو هێڵە سوورە دەدەن، کە بەلاى ناوەندە تەقلیدى و دەروێشگەراکەوە هێڵى سور بووە، بێگومان دژایەتى دەکرێن هەتا دەگاتە تۆمەتى بێ دینى، ئەگەر ئەم دوو مونەوەرە پێگەى زانستى و کۆمەڵایەتیان بەهێز نەبوایە لە ڕۆژگارى خۆیاندا ناچارى کۆچپێکردن دەکرانەوە لەلایەن ناوەندە دینیە دەروێشگەراکەوە، لە پێش ئەواندا مەولانا خالیدى نەقشبەندى و حاجى قادرى کۆیى لە نیشتمان خۆیان دەرکراون لە پێناوى ڕیفۆرمى ئایینییدا، لە ڕۆژگارى ئەوانیشدا موحەممەدى قزڵجەیی و دکتۆر مستەفا زەڵمى ناچار بە کۆچکردن کراونەتەوە لەلایەن ناوەندە دینییە داخراوە دڵڕەقەکەوە، ڕیفۆرم و کارێکى ئاسان نییەو کات و ماندووبوون و تواناى زۆرى دەوێت.\nئاژانس: ڕیفۆرمی ئایینی دەتوانێت بە چ شێوەیەك كاریگەری هەبێت لەسەر بنەبڕكردن یان كەمكردنەوەی كێشەی تیرۆر كە ئەمرۆ كێشەیەكی جددی ژیارییە؟\nد.ئاراس: بیرى توندڕەوى و ڕیزپەڕى لە کوردستان زۆر کەمە و هەتا دەگاتە ئاستى نەبوون، نەوەى نوێ دیندار یان ئیسلامى ئەوەندەى لە ژێر كاریگەرى نووسینەکانى شێخ موحەممەدى خاڵ و قوتابخانەى ڕیفۆرمى ئیسلامیدایە کەمتر لە ژیر کاریگەرى ئاراستەکانى تردایە، ئەگەر هەندێ جار پەرچەکردار یان کارێکى هەرزەکارانە بکرێت ئەوەیش نابێتە بەڵگە ئەو جۆرە بیرانە سەردەستن، ڕەنگە زۆرجار ئەو گەنج و لاوانە کە کارى توندڕەوى دەکەن هیچ خوێندەواریەکان نەبێت یان لە ئاستێکى نزمى خوێندەواریدا بن.\nئاژانس: بە ڕای ئێوە هەر پرۆژەیەكی ڕیفۆرمی دینی دەبێت شێوەی ئیشكردنی چۆن بێت بۆ ئەوەی بتوانێت لە جیهانی ئیسلامدا ڕەگ دابكوتێت و بژێت؟\nد.ئاراس: ڕیفۆرمى دینى کات و تواناى زانستى و فکرى مەعریفى دەوێت و بەکات و ساتێکى کورت ناکرێت، ڕیفۆرم کودەتاى سەربازى نییە لە پەلامارێکدا ئەنجام بدرێت، ڕێفۆرم گۆڕینى بیرو تێگەیشتنى مرۆڤە، بێگومان ئەوەیش کارێکى قورسە، بەڵام دامودەزگاى ڕۆشنبیرى و ڕاگەیاندن و کارەکە خێراتر و ئاسانتر دەکات، لە ڕێگەى دامەزراوە پەروەردەیەکانەوە ڕیفۆرم کاریگەرتر و زووتر دەگاتە هەموو شوێن و تاکێک، دەکرێت ڕیفۆرم لە ناوەندەکانى خوێندنەوە دەست پێبکات، لەڕیگەى پرۆگرامى چاک و گرنگیدانى زیاتر بە ناوەندەکانى خوێندن و زەقکردنەوەى تێزەکانى مەلاى گەورەو شێخ موحەممەدى خاڵ و هاوشێوەکانیان، کاتێک نەوەى نوێ لە سەر ئەو بیرو تێزانە پەروەردەکرا، لە ماوەیەکى کورتى پێوانەیدا دەبینە خاوەنى کۆمەڵێکى مونەوەرى هۆشیار.\nپ.ی. د. ئاراس محەمەد ساڵح لە ساڵى 1970 لە دايك بووە، خوێندنى سەرەتايى و ناوەندى و ئامادەيى لە سلێمانى تەواو كردووە.\nلە ساڵى 1996 كۆلێجى شەريعەى زانكۆى دهۆكى تەواو کردووە.\nلە ساڵى 2001 پلەى ماستەرى وەرگرتووە.\nلە ساڵى 2004 لە زانكۆى سلێمانى بووەتە مامۆستا.\nلە ساڵى 2005 پلەى دكتۆراى وەرگرتووە لە تەفسير و زانستەكانى قورئاندا.\nزياتر لە 35 لێكۆڵينەوەی زانستى بڵاوكراوە و بڵاونەكراوەى هەيە.\n8 کتێبى چاپکراوى هەیە.\nنووسەر و رۆژنامەنووسە و بەردەوام لە ڕۆژنامە و گۆڤار و سايتەكاندا نووسينى هەيە و ئەندامى سەنديكاى ڕۆژنامەنووسانى جيهانە.\nبەشداریى چەند كۆڕ و كۆنفراسێكى زانستى لە ناوەوە و دەرەوەى وڵاتدا كردووە.\nئێستا مامۆستايە لە زانكۆى سلێمانى بە پلەى پرۆفيسۆرى ياريدەدەر.


٢٤ ئوت ٢٠١٩ - ٠٢ خەرمانان ١٣٩٨ - ١٦:٥٣ تاران\n١٣٩٧/٠٥/٠٦ - ٢٨-٠٧-٢٠١٨ - ١٨:٠٤ تاران ١٠٥٣ قه‌باره‌ی فۆنت:\nکاتێ باسی وشەی ڕەوا و ڕەوایی ئەکەیت، بێدرەنگ سەرەکیترین مافەکانی مرۆڤ دێتە پێش چاو. کەواتە هەوڵدان بۆ بەدەسهێنانی مافە ڕەواکانی هەموو تاک و گرووپ و کۆمەڵگایەک هەنگاوێکی بە تەواوی ڕەوایە و هەموو جۆرە جووڵە و کردارێک، چ فکری و چ فیزیکی لەم بازنەیەدا خوێندنەوەی ڕەوایان بۆ دەکرێ.\nلەم دەرفەتەدا کەڵک وەرگرتن لە شێوەی سەربازی و ڕووبەڕووبوونەوەی فیزیکی دەتوانێ تاکتیکێکی گونجاو بێ بۆ بەگژداچوونەوەی ئەو هێزەی مافەکانی لێ زەوت کراوە.\nکەواتە شەڕی چەکداری و بەرەنگاربوونەوەی نیزامی لە هەموو کات و ساتێکدا، لەبەرامبەر دوژمنی تەسکبیر و توندڕەو، هەوڵێکی تاکتیکی گونجاوە بۆ خۆئاوێتەکردنی هاوکێشە گرینگەکانی ناوچەکە و بەدەستهێنانی مافە ڕەواکانت لە ڕوانگە و سەنگەری هێزەوە.\nبەم پێیە و بە خوێندنەوەی ڕەفتارەکانی سەرهەڵدانی بیری ڕاسان لە پێشداو تا بەهێزبوون و فرموولە بوونی بیرۆکەی تیۆری حەرەکەتەکە لە مەودای نێوان کونگرەی پازدەی حیزبی دێموکرات تا کۆنگرەی شازدەی ئەم حیزبە و هەروەها، پاشڕەفتارەکانی خۆئاشکراکردنی ڕاسان لە دوای ڕووداوەکانی کۆتاییەکانی بەهاری نەود و پەنج تا سەرەتاکانی پاییزی هەمان ساڵ و دەرهاویشتەکانی ، و دواتر ئێعترافی ڕەسمی کاربەدەستانی حکوومەت بە هەڵگیرسانەوەی شۆڕش لە ڕۆژئاوی ئێران و بە تایبەتی کوردستان، نیشانەیەکی ئاشکرایە بۆ سەلماندنی ئەم بابەتەی کە ڕاسان ئەنجامی فکر و خاوەنی بەرنامەیە.\nبۆیە بە ئاشکرا دەتوانی بانگەشەی ئەمە بکەی کە ڕاسان لە ماهییەت و زێهنیەتدا، جیاوازیی قووڵ و بەرچاوی هەیە لەگەڵ تەنیا ئامادەبوونی چەکدارانە.\nلێرەدا ڕەخنەی ئەو کەسانە وارد نییە کە ڕاسان تەنیا وەک مانۆڕێکی کاتی سەیر ئەکەن، ساڵانی داهاتوو پیشانی دەدات کە چۆن ڕیشەداربوونی خەباتی نەتەوەیی وەک پۆتانسیەلی سەرەکیی ڕاسان، دیسان دەبێتەوە فاکتەری باڵادەستیی لە هاوکێشەکانی کوردستان و ناوچەکەدا. بۆیە کەسانێک یان هەندێ لایەنی ئەمپاڵ و ئەوپاڵ ئەگەر ناوە ناوە خەسارە گیانییەکانی ئەم حەرەکەتە وەک ڕەخنە زەق دەکەنەوە و بە ئێحساسی عەمڵ کردن و دنەدان و بریندارکردنی هەستی خەساربەرکەوتووەکان، ڕەخنەی ناڕەوا لە ڕاسان وەک ڕێبازێکی فکری دەگرن، لەڕاستیدا هەوڵ ئەدەن پاسیفبوون و ناکارامەیی و ناتوانی خۆیان بشارنەوە.\nبۆ سەلماندنی ئەم بابەتەش دەتوانی چاوێک بە ڕەفتارە فەردی و جەمعییەکانیان بخشێنیتەوە، له هەڵویست گرتنەکانیان بۆ بەشداریکردن و نەکردنی بەناو هەڵبژاردنەکانی ئێران تا بانگەشەی ئاشکرا بۆ ڕازی بوون بە دوو خاڵی فۆرمالیتە و پەراوێزخراوی یاسای بنەڕەتیی ڕێژیمی کۆماری ئیسلامی و بەداخەوە، خستنە بەر باسی دووبارەی خەباتی مەدەنی و سیاسی لە سەردەمێکی هەستیار بۆ ڕێژیم کە بەرەو لاوازی ئەڕوات و چەندین تەوەر و بابەتی دیکە، ڕوون ئەبێتەوە کە بێهێزی بەو لایەیدا بردوون و پاساو دەدۆزنەوە بۆ بێکردەوەییان.\nبەڵام ڕاسان لە یەکەم چەخماخەی داگیرسانەوەی بە حیماسەت و گیانفیدایی، سنووری بەزاند و بە حیماسەکانی کۆساڵان و قەرەسەقەڵ و هەروەها بەردوام بوونیشی لە بەرگری و هێرش، توانی خۆی وەک ئەمری واقع بەسەر ڕێژیمدا بسەپێنی و دیسانەوە حوزووری پێشمەرگە لە کوردستان، بهێنێتەوە سەر زاری بەرپرسانی ڕێژیم وەک مەترسیەک و فیتنەیەکی گەورە لە ڕوانگەی ئەوانەوە خۆی لە هاوکێشەکاندا پێناسە بکاتەوە. ئەمەش بێگومان نەک تێچوو بۆ مانۆڕێکی کاتی بوو، بەڵکوو قوربانیدان بۆ ڕێبازێکی فیکریی ڕەوای موبارزاتی و بووژانەوەی رێگاکان و خۆسەلماندنەوەی هێزێکی خاوەن‌پێگە و کاریگەر بوو. ئەو خەبات و گیانفیدایی و قوربانیدانە ئەمڕۆ خەریکە لە هاوکێشەکانی ناوچەکەدا و تەنانەت لە دوورەدیمەنیشدا لە هاوکێشە بانناوچەییەکان، دەبێتەوە بە کرداری سیاسیی جەمعی، مافخوازانە و واقعێکی نەگۆڕ و هەمیشە زیندوو و لەو قۆناخەشدا، ڕاسان دەبێت بە دینامۆی ئاڵوگۆڕی ڕاستەقینە لە هاوکێشەکانی کوردستان و ناوچەکەدا.\nهەر بۆیە دەبێ بگوترێ و ئێعترافی پێ بکرێ، کە ئەم ئامادەبوون و لەوانەشە باڵادەستییە، لەم دۆخەی کە ئێمەی تێداین، بەرهەمی ئامادەبوونی پێشمەرگە لە پەنا خەڵکە بۆ خەباتێکی رەوای لەپێناوی مافدا.


تەلەسکۆپ - ویکیپیدیا، ئینسایکڵۆپیدیای ئازاد\n(لە تەلیسکۆپەوە ڕەوانە کراوە)\nوێنەی تەلەسکۆپێکی ھووکەری (١٠٠) ئینج یان (٢٫٥)م ی لە لۆس ئەنجلس لە کالیفۆرنیا\nتەلەسکۆپ، چاوگێڕ یان زیراڤدۆز (بە ئینگلیزی: Telescope) ئامێرێکە بەکار دێت بۆ بینین و شیکارکردنی تەنەکان بە کۆکردنەوەی ڕەنگەکانی. بۆ نموونە، ڕەنگە بینراوەکان تەلەسکۆپ لە سەرەتاکاندا سەیرکردن و بینینی ئەستێرەکان و دیمەنە گەردوونییەکان تەنھا بە چاوی ئاسایی بوو. پاشان مرۆڤ توانیی تەلەسکۆپی سادە بەکار بھێنێت. دواتر ئەم تەلەسکۆپانە پەرەیان سەند و دوای پێشکەوتن، تەلەسکۆپی زۆر مەزن دروست کران. دەتوانین بۆ چوار جۆر پۆلێنیان بکەین:\n١ تەلەسکۆپی چاوی\n٢ تەلەسکۆپی فۆتۆگرافی\n٣ تەلەسکۆپە مانگە دەستکردەکان و کەشتییە ئاسمانییەکان\nپشت دەبەستێت بە تەماشاکردن بە چاو؛ و لە ناودارترینیان:\nتەلەسکۆپ چیای پالۆمار لە کالیفۆرنیا، لە ویلایەتە یەکگرتووەکانی ئەمریکا. تیرەی ھاوێنەکەی ٥ مەترە. دەتوانێت سەیری ھەر دیمەنێک بکات لە گەردوون بە توانایەک کە ٧٥٠٠٠٠ جار لە چاوی مرۆڤ گەورەترە.\nتەلەسکۆپی چیای سیمرۆد لە چیاکانی قەوقاز، لە یەکێتیی سۆڤیەتی پێشوو. تیرەی ھاوێنەکەی ٦ مەترە. کێشی ٧٠ تۆنە؛ و دەتوانێت سەیری ھەر دیمەنێک لە گەردوون بکات بە توانایەک کە ١٠٠٠٠٠٠ جار لە چاوی ئاساییی مرۆڤ گەورەترە.\nمرۆڤ بەھۆی ئەم دوو یەکێتیی سۆڤیەت مەزنە دەتوانێ بازنەیەک سەیر بکات لە گەردوون کە نیوەتیرەکەی یەک ملیار و نیو ساڵی ڕووناکییە.\nتەماشاکردن بەھۆی تەلەسکۆپی چاوی، زۆر ئەستەمە بۆ تەماشاکردنی ئەو تەنە ئاسمانییانەی کە زۆر دوورن و ڕووناکییەکانیان تا دەگاتە زەوی، زۆر بێھێز دەبێت، چونکە لەڕادەبەدەر دوورن. بۆیە تەلەسکۆپی چاوی ناتوانێت بەوردی چاودێرییان بکات. لەبەر ئەم ھۆیە چاودێرێک داھێنرا کە بەھۆیەوە دەتوانێت وێنەی فۆتۆگرافیی دوور و درێژ بگرێت، دەتوانێت ڕووناکی تۆمار بکات ھەرچەندە بێھێز بێت؛ و بەھۆی ئەم جۆرە تەلەسکۆپە مرۆڤ توانیی سەیری بازنەیەک بکات لە گەردوون کە نیوەتیرەکەی ٧ ملیار ساڵی ڕووناکییە.\nتەلەسکۆپە مانگە دەستکردەکان و کەشتییە ئاسمانییەکان[دەستکاری]\nلە ھەندێک لە مانگە دەستکردەکان و کەشتییە ئاسمانییەکان کەشتیوانی ئاسمانی ھەیە و لە ھەندێکیشیاندا نییە؛ و تەلەسکۆپە بارکراوەکانی سەر مانگە دەستکردەکان و کەشتییە ئاسمانییەکان زانیارییەکی ئێجگار زۆر و گرنگیان پێشکەش کردووە لەم گەردوونە سەرسووڕھێنەرە. ئاشکرایە ئەم تەلەسکۆپە لە دەرەوەی بەرگەھەوای زەویدا کار دەکەن. لە ناودارترینی ئەم تەلەسکۆپە:\nتەلەسکۆپی (ھابڵ)ی ئەمریکیی بارکراو لەسەر کەشتیی ئاسمانی. بە ناوی زانای ئەسترۆنۆمی ھابڵ کراوە. زانیارییەکی ئێجگار زۆر و گرنگی پێشکەش کردووە. چەند کۆمەڵە خۆری (Solar System)ی دیکەی دۆزییەوە لە دەوری ئەستێرەی تر لەو کاکێشانەی کە کۆمەڵەی خۆریی خۆمانی تێدایە (Milky Way Galaxy).\nدوو کەشتییە سۆڤیەتییەکە (پێش ڕووخانی یەکیێتی سۆڤیەت): ڤیرا ٩ و ڤیرا ١٠. ئەم دوو کەشتییە ئاسمانییە زانیاریی زۆر گرنگیان تۆمار کرد لەسەر ھەسارەی ڤێنووس\nوێستگەی بۆشاییی گەردوونیی ئەمریکی، مارنیر، مارس، ڤیکونگ. ئەم وێستگانە زانیاریی زۆر گرنگیان لەسەر ھەسارەی مەریخ نارد بۆ سەر زەوی.\nکەشتیی (ڤۆیاگیر ٢) لە ڕێکەوتی ٢٠ی ئابی ١٩٧٧ لەسەر زەوی هەڵدرا و لە کۆتایییەکانی ئابی ١٩٨٩ گەیشتە ھەسارەی نیپتۆن. زانیارییەکی لەڕادەبەدەر گرنگ و زۆری بۆ سەر زەوی نارد دەربارەی ھەسارەی موشتەری، زوحەل، ئۆرانۆس و نیپتۆن. کە چەند ساڵێکی زۆری پێویستە تەنھا بۆ پشکنینی وێنە ناردراوەکان لەلایەن ئەم کەشتییەوە بۆ لێکۆڵینەوە و دۆزینەوەی شتی نوێ لێیان.\nکۆمنزی ویکیمیدیا، میدیای پەیوەندیدار بە Telescope تێدایە.\nوەرگیراو لە «https://ckb.wikipedia.org/w/index.php?title=تەلەسکۆپ&oldid=947383»\nئەم پەڕەیە دواجار لە ٠٧:٢٨ی ٢٠ی ئایاری ٢٠٢٢ نوێ کراوەتەوە.


ئەردۆگان: ئاماده‌ین بۆ هێنانه‌وه‌ی ڕوفاتی ئه‌حمه‌د كایا بۆ توركیا\n12:18 پێنج شه‌ممه 20 حوزه‌یران 2019\nڕه‌جه‌ب ته‌یب ئه‌ردۆگان، سەرۆکكۆماری توركیا ڕایگەیاند، ئه‌گه‌ر خێزان و خانه‌واده‌كه‌ی ڕەزامەندی پیشان بدەن، ئامادەن تەرمی ئه‌حمه‌د كایا لە پاریسەوە بگەڕێننەوە خاكی تورکیا.\nئه‌ردۆگان له‌میانی بەرنامەیەکی ڕادیۆییدا لە ئیستەنبول، ئاماژەى بەوەکرد، ئەوکاتەی سه‌رۆكوه‌زیران بووه، له‌رێگه‌ی وه‌زیری كولتوره‌وه ویستوویه‌تی ڕوفاتی ئه‌حمه‌د كایا بهێنێته‌وه توركیا و ئێستاش ئه‌گه‌ر بێت و دووبارە ده‌رفه‌تێكی له‌وشێوه‌یه هه‌بێت و خانه‌واده‌كه‌ی هێنانه‌وه‌ی ته‌رمی كایا په‌سه‌ند بكه‌ن، هه‌رچییه‌كیان له‌ده‌ست بێت ئه‌نجامیده‌ده‌ن و ئامادەن بۆ ئه‌نجامدانی كارێكی له‌وشێوه‌یه.\nئاوازدانەر و مۆسیقار و گۆرانیبێژى کورد، ئەحمەد کایا لە 28ی تشرینی یەکەمی ساڵی 1957 لە شاری مەلەدی باکوری کوردستان لەدایکبووە، ساڵی 1985 یەکەمین ئەلبومی گۆرانییەکانی بڵاو کردووەتەوە بە ناوی (مەگری کۆرپەکەم)، بەڵام لەبەرئەوەی شێوازەکەی، شێوازێکی نوێ بووە و ناوەڕۆکی شیعرەکانی شۆڕشگێڕانە بوون، ھیچ دەزگایەکی ھونەری ئامادە نەبووە بۆی بڵاوبکاتەوە.\nلە 16ی تشرینی دووەمی 2000، کاتێ بۆ سازکردنی کونسێرت لە پاریس بوو، لەشوێنی حەوانەوەی خۆی کۆچی دوایی کرد و لە گۆڕستانی ناودارانی پاریس (پیرلاشیز)، واتە هەر لەو شوێنەی کە یەڵماز گونەی ئەکتەر و دەرهێنەری کوردی تێدا بەخاکسپێردرا، ئەویش لەوێ بەخاک سپێردراوە.\nلە 10ی شوباتی 1999 کایا براوەی خەڵاتێکی ڕێکخراوی ڕۆژنامەنوسانی چاپی تابلۆید ئەبێت و لە ئاهەنگێکدا دەڵێت: “من گۆرانییەکی کوردیم لە ناو ئەلبومە تازەکەم داناوە، چونکە من بە ڕەسەن کوردم، گومانم نییە گەلێ کۆمپانیای مۆسیقا حەز دەکەن ئەلبومە تازەکەم بڵاوبکەنەوە”، دوای تەواوبوونی ئەو وتانەى، چەند ھونەرمەندێکی تورک ھێرشیان کردە سەری و ھاواریان کرد: “خائین! بڕۆ دەرەوە”.\nڕەجەب تەییب ئەردۆگان، سەرۆکی ئێستای تورکیا، کاتێ لە 26/9/1999 لەسەر خوێندنەوەی شیعرێکی سیاسی، 10 مانگ زیندانی ئەکرێت، کایا بەیادی ئەو گۆرانی “ئاوازی شەبەق” ئەڵێت و دەڵێ “ئەمە بۆ ھەموو ئەوانەی لە زیندانن و ئەچنە زیندان”.


هەریەک لە نوری مالکی و هادی عامری و قەیس خەزعەلی و حەیدەر عەبادی و عەمار حەکیم، هەڕەشەی ڕەتكردنەوەی ئەنجامەكانی هەڵبژاردن دەكەن و دەڵێن، لە چەند ڕۆژی داهاتوودا ئەنجامەكانی هەڵبژاردن ڕەتدەكەنەوە.\nلە گفتوگۆیەكدا لەگەڵ تۆڕی میدیایی ئێستا، ئەسعەد مورشدی، سەركردە لە هاوپەیمانیی فەتح كە هادی عامری سەرۆكایەتی دەكات و یەكێكە لە لایەنە سەرەكییەكانی ناو “چوارچێوەی هەماهەنگی” كە لە ئەنجامەكانی هەڵبژاردن ناڕازین، ئاشكرایكرد، “ئەگەر داواكارییەكانمان ڕەچاونەكرێن، ئەوا ئەنجامەكانی هەڵبژاردنی پێشوەختە ڕەتدەكەینەوە”.\nلە هەڵبژاردنە پەرلەمانییە پێشوەختەكەی 10 مانگی ڕابردووی عێراقدا، جگە لە ڕەوتی سەدر كە موقتەدا سەدر سەرۆكایەتی دەكات و بەپێی ئەنجامە بەراییەكان 73 كورسی بەدەستهێناوە، لایەنە شیعییەكانی تر گورزیان بەركەوت و دەنگەكانیان بەڕێژەیەكی چاوەڕواننەكراو كەمیانكرد، ئەنجامێك، كە ئەو لایەنانەی لەژێر چەترێكدا بەناوی “چوارچێوەی هەماهەنگی” كۆكردەوە و بەردەوام لە هەوڵدان بۆ گۆڕینی دۆخەكە لە بەرژەوەندیی خۆیان.\nلایەنەكانی ناو “چوارچێوەی هەماهەنگی” كە پێكهاتوون لە دەوڵەتی یاسا و هاوپەیمانیی فەتح و پارتی فەزیلە و بزوتنەوەی عەتا و هاوپەیمانیی هێزەكانی دەوڵەت، چاوەڕوانی ئەوە بوون ژماردنەوەی دەستیی دەنگەكانی هەڵبژاردن، هاوكێشەكە لەبەرژەوەندیی ئەوان بگۆڕێت و دەنگەكانیان زیادبكەن، بەڵام لە چەند ڕۆژی ڕابردوودا ئەو گۆڕانەی دەركەوت، زیادبوونی ژمارەی دەنگەكانی بەشێك لە كاندیدە براوەكانی لایەنەكانی تر بوو، ئەوەش لەگەڵ نزیكبوونەوەی كۆتاییهاتنی وادەی تانەگرتن لە ئەنجامەكانی هەڵبژاردن، ئەو لایەنانەی بێئومێدكرد.\nسەركردەكەی هاوپەیمانیی فەتح بە تۆڕی میدیایی ئێستای ڕاگەیاند، “عەمار حەكیم و ئێران و وڵاتانی هەرێمی، چەند پێشنیازێكیان خستووەتەڕوو بۆ گەیشتن بە چارەسەر، دەیانەوێت شیعەكان لەنێو خۆیاندا لەبارەی پێكهێنانی حكومەتەوە ڕێكبكەون، چونكە ئەمجارە كێشەكە لەناو خوودی ماڵی شیعەدایە، بۆیە چاوەڕوانین ئەو پێشنیازانە بەدیبهێنرێن و كۆمسیۆن ساختەكارییەكانی هەڵبژاردن ڕاستبكاتەوە”.\nلایەنەكانی ناو چوارچێوەی هەماهەنگی، هاوكاتی بێئومێدبوونیان لەوەی ژماردنەوەی دەستیی دەنگەكانی هەڵبژاردن، ژمارەی كورسییەكانیان زیادبكات، دەیانەوێت لە ڕێگەیەكی ترەوە پێگەی خۆیان بەهێزبكەنەوە، ئەویش وەك خۆیان دەڵێن، “پێدانی پۆستە لە حكومەتی نوێدا لەسەر بنەمای ڕۆڵ و كاریگەرییان لە پرۆسەی سیاسی و سەربازیی عێراقدا، نەك ژمارەی كورسییەكانیان”.\nمورشدی پێیوایە ئەوەی كە لە چەند ڕۆژی داهاتوودا ڕوودەدات، جێبەجێكردنی بڕیارەكەیانە و دواجار ئەنجامەكانی هەڵبژاردن ڕەتدەكەنەوە، چونكە وەك خۆی وتی، “پێموانییە كۆمسیۆن دۆخەكە چاكبكاتەوە، چونكە ئەوكات هەموو ساختەكارییەكان ئاشكرادەبن و بەوەش هەڵبژاردن پووچەڵدەبێتەوە، بۆیە ئەوەی من پێشبینی دەكەم، ئەوەیە كە ئێمە لە چوارچێوەی هەماهەنگی ئەنجامەكانی هەڵبژاردن ڕەتدەكەینەوە”.\nهاوكاتی قسەكانی مورشدی بۆ ئێستا، موقتەدا سەدر سەرۆكی ڕەوتی سەدر ڕایگەیاند، “حكومەتی زۆرینەی سیاسی پێكدەهێنین، یان دەبین بە ئۆپۆزسیۆن”، بە واتای ئەوەی ڕەوتی سەدر پشكپشكێنە قبوڵناكات و ناچێتە ژێرباری داواكەی چوارچێوەی هەماهەنگی، كە داوای پۆست بەدەر لە پێوەری ژمارەی دەنگەكانیان دەكەن.


لە 121 ساڵەی یادی رۆژنامەگەری كوردی\nدۆسێی كوژرانی رۆژنامەنووسان لەكوردستان بەهەڵپەسێردراوی ماونەتەوە\n22/04/2019 654 جار خوێندراوه‌ته‌وه\nرۆژنامەنووسانی كوردستان لەكاتێكدا یادی یەكەم ئەزموونی میدیای چاپكراوی كوردی دەكەنەوە، چاویان لەسەر ئەوەیە دۆسێی كوشتنی هاوكارەكانیان یەكلایی بكرێتەوەو ژیانی ئەوانیش پارێزراوبێت.\n(121) ساڵ تێپەڕدەبێت بەسەر دەرچوونی یەكەمین رۆژنامەی كوردی (كوردستان)، ئەو رۆژنامەیەی 22ی نیسانی 1898 خێزانی بەدرخانییەكان لەقاهیرەی پایتەختی میسر دەریانكرد، بەر لەوەی یادەكەی ئەمساڵ بكرێتەوە زۆر رۆژنامەنووس هەن دەڵێن باشترین یادكردنەوە ئەوەیە سەلامەتی گیانی رۆژنامەنووسان دەستەبەر بكرێت‌و دۆسێی رۆژنامەنووسە كوژراوەكان یەكلایی بكرێتەوە.\nدواین كەیسی كوشتنی رۆژنامەنووسان لەهەرێم، كەیسی رۆژنامەنووس وەدات حوسێنە، كە لە13ی ئابی 2016 لەشاری دهۆك پاش رفاندنی بەكوژراوی تەرمەكەی دۆزرایەوە، بەڵام ئەوە چەند مانگێك بەسەر كوشتنەكەی رۆشتووەو تائێستا كەیسەكەی هیچ هەنگاوێك نەچووەتە پێشەوە.\nوەدات حسێن ماوەیەك لەمیدیاكانی سەر بەپارتی كرێكارانی كوردستان (پەكەكە) كاریكردووەو كەسوكارەكەی باس لەوە دەكەن ئەو كەیسە وەكو خۆی ماوەتەوەو هیچ بڕیارێكی تیا نەدراوە.\nتاریق حسێن برای وەدات دەڵێت: "براكەم كێشەی لەگەڵ كەسدا نەبووەو تائێستاش هیچ بەرەو پێشچوونێك لەكەیسەكەیدا رووینەداوەو هیچ كەسێكیش دەستگیرنەكراوە".\nكوژرانی وەدات درێژكراوەی زنجیرەیەكە لەكوژرانی رۆژنامەنووسان لەساڵی 2007ەوە بوو، دیارترینیان تیرۆركردنی رۆژنامەنووسان (سۆرانی مامە حەمە - كەركوك)و (سەردەشت عوسمان - هەولێر)و (كاوە گەرمیانی - كەلار)و (وەدات حسێن - دهۆك) بوون، هەموو ئەو رۆژنامەنووسانەش بەوە ناسرابوون، كە رەخنەگری دەسەڵات بوون.\nدلۆڤان بەرواری سەرۆكی گروپی پارێزەرانی دۆسییەی وەدات، كە ژمارەیان 13 پارێزەرە باسی لەوەكرد پێویستە لەكەیسی وەداتدا لایەنێكی سەربەخۆ لێكۆڵینەوەی بكردایە، چونكە كەسوكاری وەدات پەنجەی تۆمەت بۆ دەزگا ئەمنییەكانی دهۆك درێژ دەكەن‌و ئەوانیش هەر خۆیان لێكۆڵینەوە لەو كەیسە دەكەن.\nبەرواری ئەوەشی وت: "تەنیا دۆزینەوەی بكوژی وەدات گرنگ نییە، بەڵكو گرنگ ئەوەیە بتوانرێت ئەوە ئاشكرابكرێت، كە كێ لەپشت كوشتنی وەداتەوەیە، بەداخەوە لەكوردستان بكوژی رۆژنامەنووسان نادۆزرێنەوە، بەهیواین ئێمە بتوانین بكوژی وەدات بدۆزینەوەو هۆكارەكانی كوشتنەكەی بۆ خەڵكی ئاشكرا بكەین".\nیەكێك لەو رێكخراوانەی كە لەعێراق‌و هەرێمی كوردستان بەدواداچوون بۆ كەیسی رۆژنامەنووسان دەكات، كۆمیتەی بەرگری لەرۆژنامەنووسان (CPJ)ی ئەمریكییە، ئەو رێكخراوە لەراپۆرتەكانیدا بەدواداچوونی بۆ كەیسی رۆژنامەنووسە كوژراوەكان كردووەو تیشكی خستووەتە سەر ئەوەی كەیسەكان نە لەبواری لێكۆڵینەوەدا، نە لەبواری دادگایكردن هیچ بەرەو پێشچوونێكی بەخۆوە نەبینیوە، ئەوەش بەقسەی شەریف مەنسور.\nشەریف مەنسور، بەرپرسی بەشی رۆژهەڵاتی ناوەڕاست‌و باكووری ئەفریقای (CPJ) وتی: "بەدواداچوونی تایبەتمان هەبووە بەكەیسی ئەو رۆژنامەنووسانەی تیرۆركراون، یان توندوتیژییان بەرانبەر كراوە، بەڵام بەداخەوە كەیسەكان هیچ بەرەو پێشچوونێكیان بەخۆوە نەبینیوە".\nكەیسی كوشتنی رۆژنامەنووسان لەكوردستان یا ناگەنە ئەنجام، یاخود كاتێك ئەنجامەكەیان بڵاودەكرێتەوە بۆ كەسوكارو هاوكارەكانیان جێی باوەڕ نین.\nبۆ نموونە دەزگا ئەمنییەكان بكوژی رۆژنامەنووسان سەردەشت عوسمان‌و كاوە گەرمیانیان راگەیاندووە، كەچی كەسە نزیكەكانیان‌و رێكخراوەكانی داكۆكی لەرۆژنامەنووسان دڵیان بەو ئەنجامانە ئاو ناخواتەوە.\nرەحمان غەریب چالاك لەسەنتەری میترۆ بۆ داكۆكی لەمافی رۆژنامەنووسان لەهەرێم دەڵێت: "چەند كەیسێكی رۆژنامەنووسمان هەیە لەهەرێم، كە لەلایەن دادگاوە یەكلاكراونەتەوە، ئەنجامەكانیان هیچ جێگەی باوەڕ نین".\nرەحمان وتیشی "راستە كەیسی رۆژنامەنووسان كاوە‌و سەردەشت یەكلاكراونەتەوە، بەڵام باوەڕكردن بەئەنجامەكانیان زۆر ئەستەمەو بەتەواوی جێگەی گومانن، ئەو كەسانەشی بەتاوانی كوشتنەكە دادگایی كراون، گومانمان نییە، ئەو كارەیان پێكراوە".\nكاوە گەرمیانی كانوونی یەكەمی 2013، لەنێو ماڵەكەی خۆیدا دەستڕێژی گوللەی لێكراو كوژرا، سەردەشت عوسمانیش لەئایاری ٢٠١٠ لەبەردەم كۆلیژی ئادابی زانكۆی سەڵاحەدین لەهەولێر رفێنراو پاش دوو ڕۆژ تەرمەكەی بەقۆڵبەستراوی لەنزیك موسڵ دۆزرایەوە.\nكاروان ئەحمەد، برای رۆژنامەنووس كاوە گەرمیانی وتی "ئەنجامی كەیسی كاوە گەرمیانی‌و رۆژنامەنووسە هاوڕێ شەهیدكراوەكانی وەك، سەردەشت عوسمان‌و سۆرانی مامە حەمە، نە بۆ ئێمە، نە بۆ رای گشتی جێگەی باوەڕ نین".\nنەك كەسوكارەكان، تەنانەت رێكخراوە نێودەوڵەتییەكانیش زۆر دڵیان بەو ئەنجامانە خۆش نییە، كە رادەگەیەنرێت، شەریف مەنسور، بەرپرسی كۆمیتەی بەرگری لەرۆژنامەنووسان دەڵێت "ئێمە بەو ئەنجامە گەیشتووین دادگا زۆر كەمتەرخەمە لەیەكلاكردنەوەی دۆسیەی تیرۆكردنی رۆژنامەنووسان‌و دەشزانین، كەیسەكان بەلارێدا براون‌و بكوژی سەرەكی تیرۆركردنەكان نەدۆزراوەتەوە".\nدەشڵێت "لەگەڵ بەرپرسانی هەرێم‌و دادگاكانیش لەو بارەوە چەند جارێك گفتوگۆمان كردووە، بەڵام لەهەموو جارەكاندا وەڵامێكی باوەڕپێكەریان نەداوەتەوە بەئێمە".\nئەو كاتەی رەوتی لێكۆڵینەوەو دادگایی بكوژانی كاوە گەرمیانی بەڕێوە دەچوو، پارێزەرەكانی لەمیدیاكانەوە دەیانوت هیچ متمانەیان بەئەنجامەكان نییەو بەلاڕێدا دەبرێن، بەڵام سەرەنجام دۆسێكە بەو شێوەیە كۆتایی هات كە خۆیان گومانیان لێی هەبوو.\nكاوە لەتیف یەكێك بوو لەو پارێزەرانەی لەكەیسی رۆژنامەنووس كاوە گەرمیانی كاریكردووە، وتی "زۆر بەڕوونی دیارە كەیسی رۆژنامەنووس كاوە گەرمیانی بەلارێدا براوە، ئەوەش بەهۆی ئەوەی بكوژەكە چەند جارێك لەبەردەم دادوەر وتەی خۆی گۆڕی‌و دواتر لەوتەكانی پەشیمان بووەوە".\nكاوە لەتیف وتیشی "لایەنی لێكۆڵینەوەكان‌و دادگا لەو بارەوە كەمتەرخەمن‌و كەمتەرخەمییەكەشیان لەوەوە سەرچاوەی گرتووە، كە ئەو لایەنانە لەژێر هەیمەنەی حیزب‌و دەسەڵاتدان‌و ناتوانن كەیسەكان وەك خۆی یەكلابكەنەوە، كە كاتێك بكوژەكەش دەدۆزنەوە، هاندەری كەیسی كوشتنەكە نادۆزنەوەو بەوەش كەیسەكە دادەخەن".\nلەناو بۆچوون‌و هەڵوێستی ناچوونیەكی لایەنە جیاوازەكان، ئەوەی رۆژنامەنووسان چاوەڕێی دەكەن ئەوەیە كاتێك ساڵی داهاتوو یادی رۆژنامەگەری كوردی دەكەنەوە، لانی كەم دۆسێی كوژرانی هاوەڵەكانیان گەیشتبێتە ئەنجام بۆ ئەوەی ئەو مەترسییە لەسەر ئەوانیش دووبارە نەبێتەوە.


گوندی ئایچی و چیای وەنەوشە – Giareng\nگوندی ئایچی و چیای وەنەوشە\nلە 22 نیسان , 2019\nگوندی ئایچی و کێوی وەنەوشە دو دورە دیمەنی جوانن لە دراوسێیەتی شاری سەقز دا. پێنج بۆ شەش کیلۆمیترێک لە شاری سەقزەوە دورن و ڕوبەڕووی پادگانی گەورەی شارن بە جۆرێک بە چەکی قەناسە لەو دراوسێیەتیە دەتوانی نیشانە بئەنگێوی و لە بەرزایی چیاوە بە گۆشە نیگایەک بەشێک لە شار بە چاو ببینی.\nبە هۆی نیشتمان پەروەری دانیشتوانەکەی و هۆگریان بە حیزبی دیموکڕات موچە و مەزراکانی ئایچی زۆر کات پێشمەرگەیان لە داوێنی خۆیان دا داڵدە داوە ، بە تیمی چووک و بە کۆ، پێشمەرگە لەو ناوەدا دەمانەوە.\nلە گەڵ ئەوەی هەموو بەیانیەکی زوو چەندین مەنجەڵە ماستی جوتیارانی ئایچی بەرە و بازاڕی ناو شاری سەقز دەڕۆشت قەت ڕۆژێک لە ڕۆژان و جارێک لە جاران نیشانەیەک لە ڕاپۆرت لێدران بە دی نەکرا, داستانی ئەو خزمەت و هاوکاریانە کەم نین ، بەداخەوە لە بەر هێندێک باری ئەمنیەتی ناکرێ لێرەدا ناوەکانیان بنوسم ، ئەگینا هیمەت و خزمەتێک کە خەڵکی ئایچی کردویانە نمونەیەکی شاز و ئاوێنەیەکی باڵا نوێنە و زۆر شتی جوانی تێدا دەبیندرێ کە شایانی لە سەر نوسینە، بە بێ ناو هێنان یەک دوو نمونەی لێ باس دەکەم.\nتیمێکی هەشت کەسی کادر و پێشمەرگە بەرنامەی کارمان لە ناوچەی خوڕخوڕەی سەقزەوە بۆ ناوچەی سەرشیو دواتر بەرەو مەسیری جادەی سەقز- بۆکان بوو، ڕێگەیەکی دورو درێژمان بڕیبوو زۆر ماندوو بوین .\nدەوری سەعاتی دوو بۆ سێی نیوەشەو بوو جادەی سەقز بانەمان تێپەڕ کرد ، بەڵام نەدەگەیشتینە شوێنی دیاری کراو، نەشمان دەویست بەو تیمە کەمەوە لە مەزراکان بمێنینەوە ، وا ساخ بوینەوە بچین یەک دوو ماڵ خەبەر کەینەوە و لێی دامەزرێین ، دوو کەسمان چوین بە ئەسپایی لە درگای ماڵێکمان دا دەمان ناسین و دەیان ناسین ، ژن و مێرد پێکەوە هاتنە دەرگای حەوشە ، بۆ شانسی نەباشی ئێمەش لەو کاتەدا ئاوماڵێکیان ئافتاوەیەکی پڕ کرد لە ئاو، لە شێری ئاوێک کە لە نزیک ئەو ماڵە هەڵکەوتبوو، شەو بێدار چاوی بە ئێمە کەوتوو بینیمانی نە ئەو دەنگی کرد و نە ئێمەش هیچمان وت.\nلە خانەخوێـم پرسی ڕێگەی زۆرمان بڕیوە ماندووین دەتوانین لێرە بمێنینەوە ؟ وتی ئەی بە سەرچاو ڕاوەستن با کلیلەکان بێنم دەتانبەمە شوێنێکی گونجاو هات لە گەڵمان و لە ماڵێکی تایبەت هەمومانی جێ کردوەوە\nچۆڵ و هۆڵ جگە لە ئێمە کەسی تیا نەبوو، ئاگادارمان کرد لەو کاتەدا لە دەرگای ئێوەمان دا ! کەسێک هات ئەفتاوەیەکی پڕ کرد لە ئاو ئێمەی بینی ، وتی خەمتان نەبێ کێشە نیە ، کاتێک ویستی جێمان بێڵێ ! وتم ئەرێ خەنەتان هەیە ؟ وتی بۆچیتە ؟ وتم نێوانی قامکەکانی قاچمان بلۆقی کردوە و سوتاونەتەوە خەنەیان تێدەگرین ، وتی هەمانە بنون خەمی ئەوەتان نەبێ ، زۆر شەکەت و ماندوو بوین بە ڕەخت و خەشابەوە خۆمان دا بە عەرزا و بۆی خەوتین ، هەوا خۆش بوو پێویستمان بە پێخەف نەبوو، دەورو بەری سەعات نۆی بەیانی گەرماییەکم لە قاچەکانم دا هەست پێکرد کە سەرم هەڵبڕی بینیم ئەوە ئەو خاتوونە بەڕێزە جامێک خەنە بە دەستەوە و پێش من دوو کەس لە هاوڕێکانم کە لەو لامەوە خەوتبوون لاقی لە خەنە داون و نایلۆنی لە قاچیان گرتوە بە بێ ئەوەی خەبەریان ببێتەوە و منیش سێهەم کەسم.\nبە ئەسپایی وتی بخەوە ، پێدا ڕۆیشت هەتا ئەو سەر قاچی هەر هەشت کەسی لە خەنە گرتن ، لە ڕیزی خەلکانی خەو سووک دابووم و هەم ، خەوم لێنەکەوتەوە لە نزیک شارین و شوێنێکی تا بڵێی حاستەم و خەتەر بۆ تووش بوون بەشەڕ، کاتژمێر خۆی لە دە بۆ یازدە نزیک کردەوە هاوڕێکانم کەوتنە جووڵە جووڵ و لاقە فرتێ ، هەڵم ساندن و وتم ئاوا پێشمەرگایەتی ئەکەن ؟ تماشای قاچی خۆتان کەن چیان لێکردوون !؟ هەر بەخۆشتان نەزانیوە !؟ لە گەڵ ئەوەی لاقی هەموانی لە خەنە گرتبوو نایلۆنیشی لێ ئاڵاندبوون بۆ ئەوەی ڕەنگی خەنەکە شوێنی دیکە تێوە نەگلێنێ ، یەکیان وتی بۆ خەڵکی ئاوا گەر بش کوژرێین بە زایە ناچێ.\nدیارە ئەو حیزب خۆشەویستیەی خەڵکی ئایچی ڕیشە دارە ، مەلا ڕەشیدی ئایچی ئەندامی حیزبی دیموکڕات کە مەلای ئاوایی بووە لە سەرەتای دەیەی چلی هەتاوی لە ڕیزبەندی یەکەمین شەهیدەکانی حیزبی دیموکڕات دابوە کە لە لایەن ساواکەوە بە تاوانی ئەندامەتی لە حیزبی دیموکڕات دا بە دیل دەگیردرێ ماوەیەکی زۆر لە ژێر ئەشکەنجەدا دەبێ بەڵام هیچ نادرکێنێ و پاشان ئێعدام دەکرێ (کاک قادر خانی سوڵتان پەنا دەیناسی و بۆی باس کردووم) هەر وەها شاعیر و سیاسەتوان شەیدای کوردستان پارچە شێعرێکی لە وەسفی مەڵا ڕەشیدی ئایچی چەند ساڵ دوای شەهید بوونی هۆنیوەتەوە، سەرەڕای ئەوەش ئاوایی ئایچی خاوەنی پێشمەرگەی شەهید (موحەمەد سدقی) و چەند پێشمەرگەی قارەمانی دیکەن لە ڕیزی حیزبی دیموکڕات دا بوون و هەن ،\nتایبەتمەندی چیای وەنەوشە شوێنێکی تا ڕادەیەکی بەرچاو و بەرزە لە نزیک شاری سەقز و لە مەسیری جادەی سەقز – بانە هەڵکەوتوە دەڕوانێ بە سەر ئاواییەکانی، ئایچی -قەبەغڵوو- تەمۆغە- قشڵاخی سەرو- قشڵاخی خواروو- کۆندەڵان- مەرخوز -هەرمێلە و مامەشا و چەند شوینی دیکەدا ، گڕە شاخێکی کەمی هەیە بۆ شەڕ شوێنێکی زۆر باش و گونجاو نیە لە مەجبوری نەبێ بۆ شەڕی ڕۆژی درێژ نابێ ، بەرینی هەیە بەڵام سیا کێوە نە بەردەڵانێنکی ئەو تۆی هەیە سەنگەری لێ بگری نە دار و نە جەنگەڵ و لێڕەوار، هەر چەند تا دڵ دەخوازێ با سەفا و لە داوێنی دا لە هەموو لایەکەوە کانیاوهەیە ، بەرز و گەردن کەشە.\nمەڵبەندی دوو و هێزی دووی ڕێبەندان ، کۆمیتەی بۆکان و هێزی بەیان ، ڕێکەتی١٦،٥،١٣٦٧ پێکەوە کەمێک دوور و نزیک لە تەنیشتی یەک لە موچە و مەزراکانی نزیک لە ئاوایی ئایچی مابوینەوە ، وەستا ئەحمەدی شەهید پێی وتم میوانی تۆین دەبێ بۆ نیوەڕۆ دەعوەتمان کەی ، وتم باشە هەر لە خەلکی ئەو موچانە نەفەرێکمان ناردەوە ماڵی دۆستێک کە بڕێک نانمان بۆ ساز کەن وتیان بۆ نیوەڕۆ نان تان بۆ دێت، سەعاتی دەوروبەری نۆ و نیوی سەر لە بەیانی بوو کە پێشمەرگەکانی نیگابان لە سەر چیای وەنەوشە ئاگاداریان کردین هێزێکی ڕژێم لە لای ئاوایی قشڵاخی سەرو خۆیان گەیاندۆتە سەر بەرزاییەکانی وەنەوشە بەرە و سەنگەرەکانی ئەوان لە پێشڕەوەی دان ، هەر دوو فەرماندەری شەهید شاروخ وەستا ئەحمەد هەماهەنگیان کرد و پێشمەرگە واریدی شەڕگە کران و شەڕێکی توند و دەستە و یەخە دەستی پێکرد.\nلە ماوەی دوو سەعات دا هەموو چیای وەنەوشە لە وجودی پاسدار پاک کرایەوە ، لە کاتی پێشڕەوی دا موزەفەر زارعی پێشمەرگەی هەڵمەت بەر ئەوەندە بە سەریعی ڕۆشتبوو تا نەکەوتبوە ناو ڕەوەی پاسدار نەیزانی بوو، شەهیدیان کردبوو جاشێک چەکەکەی کردبوە شان کاتێک چاشەکە کوژرا پێشمەرگەکان چەکەکەی موزەفەر دەناسنەوە، لە هیزی دوژمن ئەوانەی توانیبویان هەڵهاتبوون و یان لە بەرزاییەکان بە ڕووکاری جادی سەقز-بانەدا گلۆر ببونەوە ، جەنازەی ٣٠ پاسدار لە مەیدانی شەڕ بە جێمابوون کە ٢٦ کەسیان ناو و نیشانیان زاندراو و لە ڕادیۆ دەنگی کوردستان خوێندراییەوە، لەو ژمارە زۆر زیاتر کوژران، بەڵام لە بەر هەڵکەوتوویی شوێنی شەڕەکە شناسایی نەدەکران ، چەک و چۆڵێکی زۆریش کەوتە دەست پێشمەرگەکان .شەڕ تا تاریک داهاتنی هەوا درێژەی کێشا، لەو بەرەنگاریەدا پێنج پێشمەرگەمان شەهید بوون ، زۆربەیان بە پڕیشکی تۆپ و خومپارە شەهید بوون شوینی سەنگەر گرتن و خۆحەشاردانی کەم بو، شەهیدەکان بریتی بوون لە ، سەعید ڕەحمانی سەرپەل لە هێزی بەیان – ناسر تەوەکولی خەڵکی سنە لە هیزی دووی ڕێبەندان – قادر ئەحمەد نژاد لە هێزی بەیان – حەسەن سەلبێ خەڵکی هەوشار لە هیزی دووی ڕێبەندا ن – موزەفەر زارعی خەڵکی سنە لەهێزی دووی ڕێبەندان،\nئەو شەڕە دەنگدانەوەیەکی زۆر باشی هەبوو بە هۆی نزیکی لە شاری سەقز و جادەی سەقز- بانە ،هەم خەلکی ئەو ئاواییانەی بناری وەنەوشە ، هەم موسافیرەکان مەیدانی شەڕەکەیان بە چاوی خۆیان دەبینی بە تایبەت خەڵکی ئایچی لە کوچە و کۆڵان و سەربانەوە هەموو تماشایان دەکردین دوژمن چەند جارێکی دیکە خۆی تاقی کردوە و هێرشی هێنا بەڵام فایدەی نەبوو شاخ بە هەر کەس بوایە بەرەندە بوو هەر چەند کاتی دەسپێکردنی شەڕ بەشی زۆری شاخی وەنەوشە لە دەست پاسدار دابو،\nشەڕ تەواو بوو بەڵام خۆ دەرباز کردن لە دەست ئەو هەمووە کەمینە کە بەبەرچاوی خۆمانەوە هەموو شوێنیان لێ تەنیبوین ئاستەم بوو، کاک حەمەی تۆپچی( شەهرەوان ) بەرپرسی کۆمیتەی بۆکان و شەهید وەستا ئەحمەدی کوهگەرد ومن و کاک شاروخ لە مەڵبەندی دوو لە گەڵ چەند هاوڕێیەکی شارەزای ڕێگا کەوتینە بیرو ڕا گۆڕینەوە چۆن خۆمان دەرباز کەین و توشی کەمینی دوژمن نەبین\nهەر چۆن لێک دەدرایەوە هەر دەبوو کەمینی دوژمن بشکێنین جا دەتوانرا دەرباز بین چونکە ئەو شوێنانەی بە بیرمان دا دەهات هەمووی گیرا بوون تا پیری سەنگەر مام ڕەحمان کەوتە قسە و وتی بە فکری من لە بەینی پادگانی شار و سەرەتای کەمینەکانی ئەواندا بڕۆین بێ خەتەرترە، هەر وامان کرد بە نزیک پەرژینی تۆڕینی پادگان دا بە ئەسپایی بەرەو خوار بوینەوە خوار پردی قەبەغڵوو کەوتین و لە چۆم دەرباز بوین و بە تیرە شانێک دا لە مەسیری ئاوایی قشڵاخە چکۆلە بەرەو ژوور هەورازێکی کووڕمان بڕی دوژمنیش ئەوە لە کەمین دان و جار و بار شەوقێکی کەمی چراقوەیەکمان دەدی کەمینەکانی خۆیان بە سەر دەکردەوە و پاس بەخشەکەیان نوزەیەکی لێوە دەهات، بێ ئاگا لەوەی بە نزیکیان دا تێ دەپەڕین کە گەیشتینە بەرە و ژوری قشڵاخە چکۆلە هیوامان مسۆگەر بوو لە کەمین دەرباز بوین و دانیشتین پشوو بدەین . هیزی بەیان کەرێکی بچکۆلەیان لە بەر بریندارەکەیان لە باغی شێخانەوە لە گەڵ خۆیان هێنابوو هەر کە پێشمەرگەکان دادەنیشتن یەکەسەر کەرەکەش پاڵ دەکەوت شەهید وەستا ئەحمەد وتی چاو لەو کەرە کەن ئەویش بوە بە پێشمەرگە .\nلە نزیک شوێنی شەڕەکە شەهیدەکانمان ناشتن و هەر پێنج یان بەجلوبەرگەکانینەوە لە یەک قەبر دا نێژران ماوەیەک دوای شەڕەکە گەڕاینەوە ئەو شوێنەی کە شەهیدەکانمان لێ ناشتبوون، خاوەن موچەیەک پرسی ئەرێ ئەو پێشمەرگانەی شەهید بوون چیتان لێ کردن وتمان هەر لەم نزیکانە ناشتوومانن (موچەکەی خۆی) لە گەڵ مام ڕەحمان شوێنەکەمان نیشان دا وتی وەڵڵا هەستم پێ نەکردوە و هەمیشەش لێرەم . دواتر کە شوێنەکەمان نیشان دا ئەو ڕەحمەتیە خۆی و کەسێکی دیکە بە دووقۆڵی چبوون دوو داریان بڕیبوو لق و پۆپی دارەکەیان لە سەر گۆڕی شەهیدەکان دانابوو تا ئەگەر پاسدار ڕێی لەو ناوە کەوت نەیان دۆزنەوە .\nکارێکی دڵسۆزانە بێ ئەوەی کەس پێ یان بێژێت ، ئەو خەمخۆری وەفاداریە بۆ پێشمەرگە و زۆری دیکەش کە لە خۆشەویستی خەڵکی ئاوایی ئایچی بەرانبەر بە نیشتمان سەرچاوە دەگرێ جێگای سپاس و پێزانینی زۆرە .\nجا گۆرەوی و دەسکێش و پوزەوانەی دەسچنی کچانیش کە بۆ پێشمەرگەکانیان دروست دەکرد با لە جێی خۆی ڕاوستابێ.


ماكرۆن: پێویسته روبه‌ڕوی هه‌وڵه تێكده‌ره‌كانی ئێران ببینه‌وه\n03/12/2017 لاعلام الفیلییة\nئیمانوێل ماكرۆنی سه‌رۆكی فه‌ره‌نسا ئیدانه‌ی هێرشی موشه‌كیی چه‌كداره حوسییه‌كان ده‌كات له یه‌مه‌نه‌وه بۆ خاكی سعودیه.\nله په‌یوه‌ندییه‌كی ته‌له‌فۆنیدا له‌گه‌ڵ شا سه‌لمانی كوڕی عه‌بدولعه‌زیز پاشای سعودیه، ماكرۆن ئیدانه‌ی هه‌وڵه‌كانی میلیشیا شیعه مه‌زهه‌به‌كانی یه‌مه‌نی كرد به‌وه‌ی شاری ریازیان كردوه‌ته‌وه ئامانجی موشه‌كی بالیستی له یه‌مه‌نه‌وه.\nهه‌ر له‌و په‌یوه‌ندییه ته‌له‌فۆنییه‌دا ماكرۆن پشتیوانیی وڵاته‌كه‌ی بۆ شا سه‌لمان دوپات كردوه‌ته‌وه له هاوكاریكردنی له روبه‌ڕوبونه‌وه‌ی هه‌ر هه‌ڕه‌شه‌یه‌كی ئه‌منی و ته‌ئكیدیشیكردوه‌ته‌وه له‌سه‌ر پێویستیی روبه‌ڕوبونه‌وه‌ی هه‌وڵه‌كانی ئێران بۆ تێكدانی سه‌قامگیریی ناوچه‌كه.\nهاوكات ماكرۆن سوپای شا سه‌لمان و حكومه‌تی سعودیه‌ی كردوه له هه‌وڵه‌كانیان بۆ به‌گژاچونه‌وه‌ی تیرۆر و توندڕه‌وی و بنبڕكردنی سه‌رچاوه‌كانی تیرۆر به‌تایبه‌ت هه‌وڵه‌كانی ئه‌م دواییه‌ی سعودیه له روبه‌ڕوبونه‌وه‌ی تیرۆر له ده‌وڵه‌ته كه‌ناراوییه‌كانی ئه‌فریقا.


عیراقییەكان رووبەڕووی زۆر كێشەو گرفت بوونەتەوە، بە هۆی گۆڕانكارییەكانی كەشو هەواوە، لە بابەتی بەرزبوونەوەی پلەكانی گەرما و كەمی باران بارین و كەم ئاوی شۆرەكات بوونی خاك و زیادبوونی خۆڵبارین، ئەم گۆڕانكاریانەش بەربەستن بۆ گەشەپێدان و باشتركردنی دۆخی گوزەرانی خەڵك .\nبە بیابان بوون كارەساتێكی ژینگەیی ترە كە كاریگەری زۆری لەسەر كەرتی كشتوكاڵ هەیە و بەرهەمی ناوخۆیی جوتیارانی عیراقی سنووردار كردووە، ئەمەش لە ئاكامی بڕین و گۆڕینی زۆری رێڕەوی ئاوی رووبارەكان و بنیاتنانی بەنداوی گەورە بە تایبەتی لەسەر هەردوو رووباری دیجلەو فورات، لە لایەن ئێران و توركیاوە، لە كاتێكدا دەزانین 70% سەرچاوەی سامانی ئاوی عیراقن، هەندێك ناوەندی هەواڵ باس لەوە دەكەن تەنها هۆكار دروستكردنی بەنداو و گۆڕینی رێڕەوەی رووبارەكان نییە، بەڵكو ئەنقەرە و تاران وەكو فشاری سیاسیش بۆ سەر بەغدا بەكاری دێنن، هەر بۆ ئەو مەبەستەشە كاربەدەستانی توركیا نكوڵی لەوە دەكەن هەردوو رووباری دیجلە و فورات نێودەوڵەتی بن، دەڵێن ئێمەش مافمان لە نەوتی عیراقدا هەیە، ئەگەر ئەوان مافیان لە ئاوی ئەو رووبارانەدا هەبێت .\nهەر لە ئاكامی ئەو گۆڕانكارییە ژینگەییانەشەوەیە دەسەڵاتدارانی تەندروستی عیراق لە 5/5/2022 رایانگەیاندووە بە سەدان كەس بە هۆی خۆڵبارینەوە سەردانی نەخۆشخانەكانیان كردووە و تووشی تەنگەنەفەسی بوون، هەر بە هۆی ئەو خوڵبارینانەشەوە هێڵی ئاسمانی عیراق هەموو گەشتە ناوخۆیی و دەرەكییەكانی خۆی لە فڕۆكەخانەكانی عیراق راگرتبو، بەڕێوەبەرایەتی گشتی هاتوچۆی عیراقیش هۆشداری بە شۆفێران دابوو كە زۆر وریابن بە هۆی كەمی ماوەی بینین بەهۆی تەپ و تۆز و خۆڵبارینی زۆرەوە .\nعیراق ئێستا لە ریزی ئەو پێنج وڵاتەدا پۆلین كراوە لەسەر ئاستی جیهان كە بەرەو رووی بە بیابانبوون و گۆڕانكاری كەشوهەوا دەبێتەوە، بەهۆی وشكەساڵی و بەرزبوونەوەی پلەكانی گەرما كە لە وەرزی هاویندا هەندێك جار دەگاتە سەرووی پەنجا پلەی سەدی، هەر تایبەت بەم بابەتە بەڕێوەبەری گشتی كاروباری تەكنیكی وەزارەتی ژینگەی عیراق هۆشداری دا لە زیادبووونی گەردەلوولی خۆڵبارین لە دوو دەیەی داهاتوودا كە ساڵانە 272 رۆژ غوبار و خۆڵبارین بێت، تەنانەت لە ساڵی 2050 دا بگاتە 300 رۆژ خۆڵبارین .\nچارەسەری پێویست ئەوەیە كە ڕووبەرەكانی سەوزایی فراوان بكرێت لە هەموو شوێنەكانی عیراق بە شێوەیەكی چڕ بۆ بەرگرتن لە تەوژمەكانی باو گەردەولوولی خۆڵین، هۆكارێكی سەرەكی گۆڕانكاری كەشوهەوای عیراق، خراپ بەڕێوەبردنی ژینگەی وڵاتە لە چوارچێوەی یاسایی و كارگیڕیشەوە، لاوازی رێكار و توانای دامەزراوەكانی .\nلە كۆتاییدا عیراق كارتی فشاری زۆرە لە بەرامبەر هەردوو وڵاتی ئێران و توركیا بەكاری بهێنێت، بۆ ئەوەی بەر بەو سیاسەتە بگرێت كە دەرهەق بە بەڕێوەبردنی ئاو لەگەڵ عیراقدا پەیڕەوی دەكەن، چونكە عیراق بازاڕی سەرەكی ساغكردنەوەی كاڵای توركی و ئێرانیە، دەكرێت ئەو كارتە بەكاربهێنێت.


ali swareبە پێی هەواڵی گەیشتوو عەلی عەبدوڵڵاخانی ناسراو بە عەلی سوارە، برای شەهیدی نەمر کاک مەولان سوارە ڕۆژی شەممە ڕێکەوتی ٠٦ ـ ٠٤ ـ ٢٠١٣ لە باوەشی گەرمی بنەمالەکەی دا کۆچی دوایی کرد. کاک عەلی مرۆڤێکی سادەو ساکار و جێی باوەری خەڵکی شاری سەردەشت بوو و دڵی هەردەم بۆ ڕێبازی شەهید مەولان کە ڕێبازی دێموکرات بوو لێدەدا و بەردەوام لە نزیکەوە لەگەڵ بنەماڵەی کادرو پێشمەرگە و شەهیدانی حیزب لە پەیوەندی دا بوو. کورتەیەک لە ژیانی شەهید مەولان عەبدوڵڵاخانی ناسراو بە مەولانی سوارە شەهید مەولان ساڵی ١٩٤٩ لە باوەشی بنەماڵەیەکی مام‌ناوەندی شاری سەردەشت لە دایک بووە، ناوبراو لەگەڵ شۆرش و ڕاپەرینی گەلانی ئێران بۆتە ئەندام و پێشمەرگەی حیزبی دێموکراتی کوردستان و لە بنکەی کۆمیتە شارستانی سەردەشت دا دەست بە خزمەتی پێشمەرگایەتی دەکا و دواتر وێرای هێزی پێشمەرگە ڕوو لە شاخ و دۆڵەکانی کوردستان دەکا. لەگەڵ درووست بوونی هێزی مێنەشەم و کۆمیتە شارستانی ڕەبەت وەک کادر نەقڵی ئەو کۆمیتەیە دەبێ و ساڵانێکی زۆر لەو کۆمیتەیە وەک کادر خزمەت بە گەل و نیشتمان دەکا و لە ساڵی ١٩٨٨ لە سەر داوای کۆمیسیۆنی سیاسی نیزامی نەقڵی بنکەکانی دەفتەری سیاسی حیزب دەبێ و لە کۆمیسیۆنی ماڵی دا ئەرک وەخۆی دەگرێ و تا کاتی شەهید بوونی چەندین ئەرکی جۆراوجۆر لەو کۆمیسیۆنە دا بەرێوە دەبا. لە ڕێکەوتی ٠٣ ـ ٠٦ ـ ١٩٩٧ دا لە کاتی مەئموریەتی حیزبی دا لە ڕێگای سلێمانی بۆ کۆیە بە دەستی چەند تیرۆریست و چڵکاوخۆری سەر بە کۆماری ئیسلامی ئێران تیرۆر و شەهید دەکرێ و دواتر لە گۆرستانی شەهیدانی حیزب بە خاک دەسپێردرێ. shehid mewlanشەهید مەولان لە ماوەی نزیک بە ١٨ ساڵ پێشمەرگەیاتی دا لە کۆمیتە شارەستانەکانی سەردەشت و ڕەبەت، لە زیندانی ناوەندی حیزب و لە کۆمیسیۆنی ماڵی حیزب دا وەک کادر کاری کردووە، ئەوانەی لە نزیکەوە دەیانناسی، دەزانن کە شەهید مەولان مرۆڤێکی ڕووح سووک و کارجوان و لە هەمان کاتدا کادری دڵسۆز و شۆرشگێری و بە ئیمانی حیزبەکەمان بوو. ئەو کەسێکی قسەی خۆش و دەم بە پێکەنین و خۆش ڕەفتار بوو، هەمیشە لایەنگری لە ئاشتی و تەبایی دەکرد. هەموو لایەکی خۆش دەویستن و خەڵک و کادرو پێشمەرگەکانیش ئەویان خۆش دەویست. هەر بەم بۆنەشەوە سەرەخۆشی لە بنەماڵە عەبدوڵڵاخانی و دۆستان و ئاشنایان و بنەماڵەی کاک یۆسف ڕەحمانی و گشت خزم و ئاشنایان دەکەم و ئاواتەخوازم کە جێگایان بەهەشت بێ و ڕووحیان شاد بێ. حەمەرەسووڵ کەریمی – Giareng\nali swareبە پێی هەواڵی گەیشتوو عەلی عەبدوڵڵاخانی ناسراو بە عەلی سوارە، برای شەهیدی نەمر کاک مەولان سوارە ڕۆژی شەممە ڕێکەوتی ٠٦ ـ ٠٤ ـ ٢٠١٣ لە باوەشی گەرمی بنەمالەکەی دا کۆچی دوایی کرد. کاک عەلی مرۆڤێکی سادەو ساکار و جێی باوەری خەڵکی شاری سەردەشت بوو و دڵی هەردەم بۆ ڕێبازی شەهید مەولان کە ڕێبازی دێموکرات بوو لێدەدا و بەردەوام لە نزیکەوە لەگەڵ بنەماڵەی کادرو پێشمەرگە و شەهیدانی حیزب لە پەیوەندی دا بوو. کورتەیەک لە ژیانی شەهید مەولان عەبدوڵڵاخانی ناسراو بە مەولانی سوارە شەهید مەولان ساڵی ١٩٤٩ لە باوەشی بنەماڵەیەکی مام‌ناوەندی شاری سەردەشت لە دایک بووە، ناوبراو لەگەڵ شۆرش و ڕاپەرینی گەلانی ئێران بۆتە ئەندام و پێشمەرگەی حیزبی دێموکراتی کوردستان و لە بنکەی کۆمیتە شارستانی سەردەشت دا دەست بە خزمەتی پێشمەرگایەتی دەکا و دواتر وێرای هێزی پێشمەرگە ڕوو لە شاخ و دۆڵەکانی کوردستان دەکا. لەگەڵ درووست بوونی هێزی مێنەشەم و کۆمیتە شارستانی ڕەبەت وەک کادر نەقڵی ئەو کۆمیتەیە دەبێ و ساڵانێکی زۆر لەو کۆمیتەیە وەک کادر خزمەت بە گەل و نیشتمان دەکا و لە ساڵی ١٩٨٨ لە سەر داوای کۆمیسیۆنی سیاسی نیزامی نەقڵی بنکەکانی دەفتەری سیاسی حیزب دەبێ و لە کۆمیسیۆنی ماڵی دا ئەرک وەخۆی دەگرێ و تا کاتی شەهید بوونی چەندین ئەرکی جۆراوجۆر لەو کۆمیسیۆنە دا بەرێوە دەبا. لە ڕێکەوتی ٠٣ ـ ٠٦ ـ ١٩٩٧ دا لە کاتی مەئموریەتی حیزبی دا لە ڕێگای سلێمانی بۆ کۆیە بە دەستی چەند تیرۆریست و چڵکاوخۆری سەر بە کۆماری ئیسلامی ئێران تیرۆر و شەهید دەکرێ و دواتر لە گۆرستانی شەهیدانی حیزب بە خاک دەسپێردرێ. shehid mewlanشەهید مەولان لە ماوەی نزیک بە ١٨ ساڵ پێشمەرگەیاتی دا لە کۆمیتە شارەستانەکانی سەردەشت و ڕەبەت، لە زیندانی ناوەندی حیزب و لە کۆمیسیۆنی ماڵی حیزب دا وەک کادر کاری کردووە، ئەوانەی لە نزیکەوە دەیانناسی، دەزانن کە شەهید مەولان مرۆڤێکی ڕووح سووک و کارجوان و لە هەمان کاتدا کادری دڵسۆز و شۆرشگێری و بە ئیمانی حیزبەکەمان بوو. ئەو کەسێکی قسەی خۆش و دەم بە پێکەنین و خۆش ڕەفتار بوو، هەمیشە لایەنگری لە ئاشتی و تەبایی دەکرد. هەموو لایەکی خۆش دەویستن و خەڵک و کادرو پێشمەرگەکانیش ئەویان خۆش دەویست. هەر بەم بۆنەشەوە سەرەخۆشی لە بنەماڵە عەبدوڵڵاخانی و دۆستان و ئاشنایان و بنەماڵەی کاک یۆسف ڕەحمانی و گشت خزم و ئاشنایان دەکەم و ئاواتەخوازم کە جێگایان بەهەشت بێ و ڕووحیان شاد بێ. حەمەرەسووڵ کەریمی\nلە 11 نیسان , 2013


ڕۆژهه‌ڵاتی ناوه‌ڕاست - گفتوگۆکان, ٢٥ ی مانگی دوازده ٢٠١٥\nهه‌ینی ٢٥ ی مانگی دوازده ٢٠١٥\nسۆران عومەر: ئەگەری ئەوە هەیە لە ساڵی 2016 دا هەرێمی کوردستان لەبەردەم دووڕیانێکی مەترسیداردا بێت\nدەکرێت بگوترێت ساڵی 2015 لە هەرێمی کوردستانی عێراق ساڵێکی پڕ لە قەیرانی جۆراوجۆر بووە.\nلەگەڵ ڕووداوەکاندا: چاکسازی و ڕیفراندۆم لە هەرێمی کوردستان\nله نێوه‌ندی ناکۆکییه سیاسییه‌کاندا جارێکی تریش پرسی ڕیفراندۆم له هه‌رێمی کوردستان خراوه‌ته‌وه به‌ر باس. هاوکات باسیش له دۆسێی چاکسازی ده‌کرێت له هه‌رێمدا.\nدکتۆر جەبار قادر: دامەزراندنی هاوبەندی سوننی بۆ داکۆکیکردنە لە سوننەکانی عێراق و سوریا\nدامەزراندنی هاوبەندی سوننی بە رابەرایەتی شانشینی سعودی جگە لە پشتیوانکردنی لە سوننەکان لە هەرێمەکەدا بۆ ئەوەشە ئەگەر ناچار بن دەوڵەتێکیان بۆ دروست بکەن کە ناوچەکانی پارێزگای ئەنبا ر و سەڵاحەدین و موسڵ و هەروەها لە چەند ناوچەیەکی سوننی لە سوریا دەگرێتەوە\nداعش و قەیرانەکانی رۆژهەڵاتی ناوەڕاست\nچاودێران قوڵتر دەڕواننە قەیرانەکانی ناوچەکە و هاوکات داعش توانی سەرلەبەری ستراتییژە مەترسیدارەکانی وڵاتانی ناوچەکەو جیهان راکێشێتە نێو گۆڕەپانی جەنگ و ململانێکانەوە\nی مانگی دوازده ٢١, ٢٠١٥\nهێمن سەیدی: هەندێک لایەنی سیاسی کورد نە ئەرکی نەتەوەیی خۆیان نیشان دەدەن نە به ڕواڵەتیش هەڵوێستێک وەردەگرن\nشەڕەکان لە ناوچە کوردنشینەکانی تورکیادا بەردەوامن و هێزە ئاسایشییەکان و لەشکری وڵاتەکە ئۆپەراسیۆنی هاوبەشیان لە دەیان شار و شارۆچکە کوردیەکاندا دەستپێکردووە.\nدوکتور مه‌سعود ڕۆسته‌می: خوێنده‌وه‌ی ڕۆژئاوا له ئاێین و ئێسلامی سیاسی خوێندنه‌وه‌یه‌کی هه‌ڵه‌یه\nعەبدولستار مەجید: لە پرسی سەرۆکایەتی هەرێم و یاسای سەرۆکایەتی و پێشهاتەکانی تری هەرێمیشدا هاوڕاین\nلە پاش سێ مانگ کۆبوونەوە نەکردن ئەمڕۆ دووشەممە ئەنجومەنی وەزیران لە هەرێمی کوردستانی عیراق کۆبووەوە بە مەبەستی تاووتوێکردنی ئەو دۆسێیانەی پەیوەندییان بە ڕەوشی ناوخۆیی هەرێمەوە هەیە.\nگۆران ئازاد: مافیا و بەرژەوەندخوازی زۆر گەورە لە کوردستان هەن و هیچ کاتێک لەگەڵ چاکسازی نین\nبڕیارە رۆژی دووشەممە ئەنجومەنی وەزیران لە هەرێمی کوردستانی عێراق کۆببێتەوە بەبێ ئامادەبوونی وەزیرەکانی بزوتنەوەی گۆڕان.\nدکتۆر هەڵمەت غەریب: بە جۆرێک لە جۆرەکان باس لە ناڕەوایی یاسایی ئەم حکومەتەی هەرێم دەکرێت\nڕای جۆراجۆر هەن لەسەر کۆبوونەوە چاوەڕوانکراوەکەی ئەنجومەنی وەزیرانی هەرێمی کوردستانی عێراق کە بڕیارە ڕۆژی دووشەممە بکرێت.


پێکهاته‌یه‌کمان وه‌ری خستووه که له سێبه‌ری دا هاوبیری و هاوڕاێی و پێکه‌وه‌بوون، به شێوه‌یه‌کی شیاو و گونجاو، بکرێت به ئامانج بۆ گه‌یشتن به کۆمه‌ڵگای مه‌به‌ست.\nله‌سه‌ر ئه‌و بڕوایه‌ین ئه‌و بینایانه وا له‌سه‌ر بنه‌ڕه‌تی عه‌قڵ و هزر داده‌مه‌زرێن، په‌نا و هه‌لێنی زانیاران و خاوه‌ن قه‌ڵه‌مه‌کان ئه‌بن و قه‌یرانه سیاسی یه‌کان تێکیان ناده‌ن.\nڕاستیی، ئه‌مانه‌ت و شه‌فافییه‌ت وه‌کوو سێ به‌های ئه‌خلاقی و سێ گه‌وهه‌ری بێ وێنه‌ی مرۆڤایه‌تی، ئه‌که‌ینه سه‌ره‌کی ترین ڕه‌هه‌نده‌کانی کاری هه‌واڵنێری مان، به‌و هیوایه که ئه‌م هه‌وڵدانه کۆمه‌ڵگایه‌کی خوازراو و چالاک، به‌دی بێنێ.\nتوند و تیژی دابه‌زێنه‌ری پله و پایه‌ی مرۆڤایه‌تییه و پێکه‌وه‌بوون و گفتگۆ، پێک هێنه‌ری چاره‌سه‌رییه بۆ گرفته‌کانی مرۆڤ. هه‌ر بۆیه، به پێویستی ئه‌زانین له ئامرازی گفتگۆ که‌ڵک وه‌ربگرین بۆ شه‌فاف کردن و گه‌شه پێدانی بارودۆخی ژیانی کورد.\nئابڕووی تاکه‌که‌سی و کۆمه‌ڵایه‌تی، سه‌رمایه و سامانی بێ وێنه‌ی مرۆڤه و زیان گه‌یاندن به‌م سامانه مه‌زنه به بیانووی کاری هه‌واڵنێری و ڕاگه‌ینه‌ری به‌ڕه‌وا نازانین.\nله‌سه‌ر ئه‌و بڕوایه‌ین، زانین مافی هه‌موانه و جم و جۆڵ له‌سه‌ر ڕه‌هه‌ندی ماف و ماف پارێزی، ئامانجی ره‌سانه‌یی ئێمه‌یه.\nکوردپرێس ڕاگه‌ینه‌رێکه بۆ هه‌موان و هه‌وڵ ئه‌دات ڕووداوه‌کان، دوور له ویست و ئاره‌زووی تاکه‌که‌سی و به شێوه‌یه‌کی ڕاست و دروست بخاته به‌رچاو. هه‌ر بۆیه له‌م رێگایه‌دا یاسا و ئه‌خلاق و هه‌وڵدان بۆ پاراستنی هێزی بێ وێنه‌ی ویژدانی مرۆڤایه‌تی به بنه‌ما ئه‌گرێت.\nکوردپرێس سه‌ر به هیچ حیزب و لایه‌نێک نیه و له‌سه‌ر بنه‌مای ئه‌رک و به‌رپرسایه‌تی خۆی، ڕه‌خنه و بۆچوونی ئاراسته‌ی هه‌موو لایه‌نێک ئه‌کات.\nکوردپرێس، پێوه‌ندییه ناله‌بار و نه‌گونجاوه‌کانی دونیای میدیا و تاقم و ڕاگه‌ینه‌ری که له‌سه‌ر بنه‌مای به‌رژه‌وه‌ندییه تاکه‌که‌سییه‌کان و لایه‌ن و تاقم دانراون، به خه‌سارێکی فه‌رهه‌نگی ئه‌زانێ و درگای خۆی ئاوه‌ڵا ئه‌کات بۆ هه‌موو خاوه‌ن قه‌ڵه‌مێک به هه‌ر جۆره بیر و هزر و ئه‌ندێشه‌یه‌ک.\nکوردپرێس ده‌وری راگه‌ینه‌ر، یان میدیاکان له ژیانی کۆمه‌ڵگای ئێستادا به هه‌ند وه‌رئه‌گرێ و پێی وایه له ڕێنوێنی کردن یان خود چه‌واشه‌کردنی کۆمه‌ڵگاکان دا شوێن پێی راگه‌ینه‌ره‌کان دیار و ئاشکرایه.\nهه‌ر بۆیه هه‌وڵ ئه‌دات له‌سه‌ر رێبازێکی شه‌فاف و دوور له په‌راوێز و بابه‌تی لاوه‌کی، به گیانێکی برایانه و ژیرانه‌وه له‌سه‌ر رێگای ڕاسته‌قینه و دروست بڕوات و پێبه‌ند بێت به ئاواتێکی گه‌وره به ناوی به‌خته‌وه‌ری و ئاسایشی ته‌واوی کورده‌کان. ئه‌وه باوه‌رمانه؛\nئه‌گه‌ر رێنومای گشت عاله‌م رێگه‌س\nگه‌ر نه‌گری ده‌ستێ، گشت عاله‌م چاڵه‌س


ANF | هۆزات: ئاکەپە – مەهەپە هاوپەیمانی کۆنترگەریلایە\nهۆزات: ئاکەپە – مەهەپە هاوپەیمانی کۆنترگەریلایە\nبەسێ هۆزات هاوسەرۆکی دەستەی بەڕێوەبەرایەتی کەجەکە ڕایگەیاند، ئاکەپە – مەهەپە هاوپەیمانی کۆنترگەریلایە. ئامانجی جێبەجێکردنی پلانی قڕکردنی کوردە، بە هیچ شێوەیەک ڕەوا نییە.\nسێشه‌ممه, 28 Jan 2020, 10:53\nبەسێ هۆزات هاوسەرۆکی دەستەی بەڕێوەبەرایەتی کۆما جڤاکێن کوردستان (کەجەکە) وڵامی پرسیارەکانی ئاژانسی هەواڵی فورات (ANF) دایەوە و لەبارەی ڕووداو و پێشهاتەکانی ڕۆژ نرخاندنی گرنگی کرد.\nهۆزات لە سەرەتادا سەرەخۆشی لە خێزان و خزمی قوڕبانیان بوومەلەرزەکەی خارپێت کرد و هیوای زووچاکبوونەوەی بۆ بریندارەکان خواست.\nهۆزات ڕایگەیاند، وەک هەموو بوومەلەرزەیەک بە هۆی بیناسازی لاوازی دەسەڵاتی تالانکەر و وێرانکەر ، زیانێکی گەورە دروست بوو و وتی، "پێویستە گەلەکەمان پشتگیری و هاوکاریەی گەورە بکات و یارمەتی پێشکێش بە زیانلێکەوتووانی بوومەلەرزەکە بکات. ئێمە بڕاوامان وایە لەم رووەدا بەرپرسیاریەکی گەورە پیشان دەدرێت.\nدەسەڵاتداری فاشیست بە باجی گەل بۆ خۆی کۆشکی هەزار ژوور دروست دەکات، سوپا چەتە و داگیرکەرەکەی بەخێو دەکات و ماڵ و باڵەخانەی گەلیش دەکاتە گۆڕستان. سیاسەتی دەستبەسەرداگرتن و تاڵانکردن بەڕێوەدەبات و گەل بەرەو مردن دەبات.\n١٥ی شوبات هەموو کاتێک وەک ڕۆژێکی ڕەش دەبێت\nبەسێ هۆزات بە بۆنەی ٢٢مین ساڵیادی پیلانگێڕی نێودەوڵەتی بەرامبەر عەبدوڵلا ئۆجالان ڕێبەری گەلی کورد، پیلانگێڕی شەرمەزار کرد و لە کەسایەتی شەهیدەکاندا کە بە دروشمی ' ئێوە ناتوانن خۆرەکەمان تاریک بکەن' کە لەدژی پیلانگێری گیانیان لەدەستدا، بەڕێز و خۆشەویستیەوە یادی شەهیدانی ئازادی و شۆڕشی کردەوە.\nهۆزات ئاماژەی بەوەدا، هۆکاری ئەوەی ٢٢ ساڵە پیلانگێڕی بەردەوامە ئەوەیە کە پلانگێڕی ١٥ی شوباتی ١٩٩٩ سەرنەکەوتووە و وتی، "١٥ی شوبات لە مێژووی کوردستان و مڕۆڤایەتی ڕۆژێکی ڕەشە و هەموو کاتێک وەک ڕۆژێکی ڕەش دەمێنێتەوە و بەم شێوەیە لە مێشکی مرۆڤەکاندا دەمێنێتەوە. بە تۆڕەییەوە یادی دەکرێتەوە.\nپیلانگێڕی ٢٢ ساڵە بە گۆشەگیری ئیمڕالی بەردەوامە. پیلانگێڕەکان هێشتا دەستیان لە ئامانجەکەیان هەڵنەگرتووە. ئەو هێزانەی سەرکێشی پیلانگێڕی دەکەن، بە پشتگیریکردن لە پلانی قڕکردنی دەوڵەتی تورک ٢٢ ساڵە گۆشەگیری لەسەر ڕێبەر ئاپۆ دادەنێن. بە پشتگیریکردنی پلانی قڕکردنی کوردی دەوڵەتی تورک هەوڵ دەدەن گەلانی ڕۆژهەڵاتی ناوەڕاست دیل بکەن. گۆشەگیری سەر ڕێبەر ئاپۆ بە ئامانجی قڕکردنی گەلی کورد بەڕێوە دەبرێت.\nهۆزات وتی، "پیلانگێڕەکان لە کەسایەتی عەبدوڵلا ئۆجالان ڕێبەری گەلی کورد لەدژی کورد و گەلانی هەرێمەکە شەڕ دەکەن."\nگۆشەگیری سیاسەتێکی قڕکردنە\nهۆزات ڕاشیگەیاند، لەبەرئەوەی دەیانەوێت کورد قڕبکەن، گۆشەگیری لەسەر ئۆجالان دادەنێن و وتی، "گۆشەگییری سیاسەتی قڕکردنە. گۆشەگیری سەر ڕێبەر ئاپۆ بە شێوەی یاسای قڕکردنی سەر گەلی کوردە. زلهێزەکان بە جەنگی سێیەمی جیهان جارێکیتر ناوچەکە دابەش دەکەن و لەم دۆخەدا دەیانەوێت کاریگەری ڕیبەر ئاپۆ لەسەر هەرێمەکە بشکێنن. ئامانجی پیلانگێری و گۆشەگیری تەسفیەکردنی هێڵی ئازادیە. لەبەرئەوەی سیستمی گۆشەگیری ئیمڕالی، پلانێکی نێودەوڵەتیە و دەوڵەتی تورکیش بەشێکی پلانەکەیە.\nکەسانی بەشەرەف پێویستە لەبەرامبەری بووەستنەوە\nهاوسەرۆکی دەستەی بەڕێوەبەری کەجەکە ئەوەی خستەڕوو، وەستانەوە لەدژی گۆشەگیری ئەرکێکی مرۆییە و وتی، " ئەوانەی دەیانەوێت بە شێوەیەکی مرۆیی، بە شەرەف و ئازاد بژین، پێویستە لەدژی گۆشەگیری تێبکۆشن. تێکۆشان لەدژی گۆشەگیری پێوانەی مرۆڤایەتیە. بە هەلوێستی خۆیان دژی گۆشەگیری، مرۆڤەکان، ئەخلاق و ویژدان، نرخی ئازادی، یەکسانی، یاسا، دادپەروەری، ئاشتی و دیموکراسی دەپارێزن."\nڕێگای تەسفیەکردنی پیلانگێری\nهۆزات ڕایگەیاند، تێکۆشانی دژی گۆشەگیری تێکۆشانی دژی ڕژێمی قڕکەرە و وتی، "تێکۆشانی دژی گۆشەگیری تێکۆشانی دژی دیکتاتۆری فاشیستە. تێکۆشانی دژی گۆشەگیری تێکۆشانی دژی کۆمەڵکوژیەکانە. تێکۆشانی دژی گۆشەگیری تێکۆشانی دژی ناحەقیە. نایاسایی، نادادپەروەری و هەڵوەشاندنی ژینگە و ئابۆریە. تێکۆشانی دژی گۆشەگیری واتە تێکۆشانی خاوەنداریکردن لە بەهاکانی مرۆڤایەتیە. بەو هۆیەوە پێویستە هەر کەس، ڕێکخستن، دەزگا، ژینگەپارێزەکان، کۆمەڵگا و گروپەکان بە شێوەیەکی بەهێز لەدژی گۆشەگیری تێبکۆشن."\nلە ٢٢مین ساڵیادی پیلانگێری نێودەوڵەتیدا بەسێ هۆزات بانگەوازێکی ئاڕاستەی گەلی کورد، دۆستان، ژنان و لایەنگرانی دیموکراسی و ئازادی کرد کە بە هەڵوێستی 'هەڵوەشاندنی فاشیزمی قڕکەر – داگیرکەر، ئازادکردنی ڕێبەر ئاپۆ، تێکۆشانی دیموکراتیککردنی ڕۆژهەڵاتی ناوەڕاست' هەستنە سەر پێ و خاوەنداری لە داهاتووی خۆیان بکەن.\nهۆزات وتیشی، ئەمساڵ بۆ گەلی کورد و بۆ گەلانی هەرێمەکە، ژن و مرۆڤایەتی ساڵێکی زۆر گرنگە و ڕایگەیاند، جەنگی سێیەمی جیهانی کە ناوەندەکەی لە کوردستانە، بۆ گەلی کورد و گەلانی تر قۆناغێکی دیارکەر و چارەنووسسازە.\nدەسەڵاتداری ئێدی ڕەوا نییە\nبەسێ هۆزات ئاماژەی بەوەدا، دەسەڵاتی فاشیستی ئاکەپە – مەهەپە ئیدی بە هیچ شێوەیەک ڕەوا نییە و وتی، "کەوتووەتە قۆناغی توانەوە. هەڵبژاردنەکانی شارەوانیەکانی ٣١ی ئازار و ٢٣ی حوزەیران ئەم راستیەیەی بە ئاشکرایی خستە بەرچاو. دەسەلاتدی فاشیستی ئاکەپە – مەهەپە بۆ ئەوەی لە سەر پێ بمێنێتەوە، ئیرادەی دیموکراتیکی گەلان لەناو دەبات، هێرشە قڕکەرەکانی بەردەوامی پێدەدات. ئەم دەسەڵاتە فاشیستە هەوڵ دەدات لە ڕێگای شەڕ لە سەر پێ بمێنێتەوە. لە ناو وڵات و دەرەوەی وڵات لەدژی گەلان شەڕ دەکات. هەبوونی خۆی بە قڕکردن، کۆمەڵکوژی و سیاسەتی داگیرکەری سپاردووە. بەم عەقلیەتە نامەردە هێرشی دەوروبەری دەکات. ئەم دەسەڵاتە قڕکەرە دوژمنی سوێندخواردووی گەلی کوردە."\nئاکەپە-مەهەپە هاوپەیمانیەکی کۆنترگەریلایە\nبەسێ هۆزات هاوسەرۆکی دەستەی بەڕێوەبەری کەجەکە ڕاشیگەیاند، دەسەڵاتداری ئاکەپە مەهە هاوپەیمانی کۆنترگەریلایە و وتی، " هێزی هاوپەیمانی گلادیۆیە. ئامانجەکەی ئەوەیە پلانی قڕکردنی سەد ساڵە لەدژی کوردان ئەنجامبدەن. ئەم هێزە شەڕە کە بە شەڕی ناوخۆ و دەرەوە و بە کۆمەڵکوژیەکان هەوڵ دەدات هەبوونی خۆی بپارێزێت، لە مێژووی کۆماردا مەترسیداترین دەسەڵاتی فاشیستە. هێزە دەرەکیەکان ئەم هێزە شەڕە بۆ بەرژەوەندیەکانی خۆیان لە ڕۆژهەڵاتی ناوەڕاست بەکاردەهێنن، بۆیە، پشتگریی لێدەکەن و لەسەر پێ دەیهێڵنەوە. ئەم هێزەی شەڕی فاشیت بە پشتگیری دەرەوە لەسەر پێ ماوەتەوە. هەروەها نەبوونی ئۆپۆزسیۆنی کۆمەڵایەتی و سیاسی بەهێز لە تورکیا دەبێتە هۆی ئەوەی ئەم هێزە بەردەوامی بە هەبوونی خۆی بدات. خۆی بە ڕاستی ڕەوایەتی دەسەلاتی ئاکەپە – مەهەپە نەماوە. ئەگەر تێکۆشانی بەهێزی سیاسی و کۆمەڵایەتی بەرێوەببرێت، ئەم دەسەڵاتە لەگەڵ زەوی تەخت دەبێت.\nکێشەی سەرەکی تورکیا کێشەی تێکۆشانی کۆمەڵایەتی یەکگرتوو و ئۆپۆزسیۆنی دیموکراتە. هێزی فاشیستی ئاکەپە-مەهەپە لەوە هێز وەردەگرن و لەسەر پێ دەمێننەوە. لەسەر دوژمنایەتی کوردان، نەتەوەپەرستی زەق دەکەوە و بەو شێوەیە تەمەنی خۆیان درێژ دەکەن.\nهۆزات دەڵێت، "لە سەرەتادا گەلی تورک پێویستە هەموو گەلان لەدژی ئەم دەسەڵاتە فاشیتە کۆنترگەریلایە بە شێوەیەکی گشتگیر تێبکۆشن و وتی، "تێکۆشانی دژی دەسەلاتداری کۆنترا نە تەنها کێشەی کورد و هێزە دیموکراتەکانە. کێشەی گەلانی تورکیا هەمووانە. هەر کەسێک کە دەڵێت وڵاتپارێزە پێویستە بەشداری لەم تێکۆشانەدا بکات."\nدەسەلاتداری لە کاریگەری تێکۆشانی ژنان دەترسێت\nبەسێ هۆزات ئاماژەی بە هێرشەکانی دەسەلاتی ئاکەپە – مەهەپە لەدژی ژن و منداڵان کرد و وتی، "لە کوردستان و تورکیا تێکۆشانی ئازادی ژنان گەیشتووەتە ئاستێکی گرنگ. هەڵویستی تێکۆشەری ژنان دەبێتە هۆی ئەوەی عەقلیەتی کۆمەڵگا پێشبکەوێت. دەسەڵاتداری فاشیستی ئاکەپە – مەهەپە لە کاریگەری ئەرێنی تێکۆشانی ژن لەسەر سیاسەت و کۆمەڵگا دەترسێت. هۆکاری زیادبوونی توندوتیژی دژی ژنان بۆ گەورەبوونی تێکۆشانی ژنان دەگەرێتەوە.تێکۆشانی عەقلیەت بەهێزە، ژنانی خاوەن عەقلیەت و ئیرادە ، سەپاندن و توندوتیژی دەوڵەت و پیاوان قبوڵ ناکەن. ژنێکی تێگەیشتووە و خاوەن ئیرادە، سەر دادانەوێنێت. دەولەت کە ئاستی پێشکەوتنی ژن لە بەرامبەر ئامانجە کۆمەڵایەتیەکانی وەک مەترسیەک دەبینێت، بۆ ئیرادەی تێکۆشانی ژنان بشکێنێت هێرشەکانی زیاد دەکات و پیاوان بۆ توندوتیژی هاندەدات."\nهۆزات باسی ئەوەشی کرد، لە ڕێگای کۆمەڵکوژکردنی منداڵان دەیانەوێت هەمان شت بکەن. دەستدرێژی سەر منداڵان و کۆمەڵکوژکردنیان. منداڵانی ئەم سەردەمە، مرۆڤە تێگەیشتوو و کۆمەڵگای داهاتوون. بە هێرشی دەستدرێژی ئیرادەی منداڵان دەشکێنن و کەسایەتیەک کە دەرونیان تێکشکاوە دروست دەکەن و بەم شێوەیە بکوژ، چەتە، دەستدرێژکەر دەخوڵقێنن. کلتوری دەستدرێژی بەم شێوەیە دروست دەبێت. بەم شێوەیە کۆمەڵگا دەڕزینن و خەمساردی دروست دەکەن. دەوڵەت دەستدرێژی وەک سیاسەتێک بەکاردەهێنێت. لە ڕێگای ژن کە تێکی شکاندووە و کردوویەتی بە کۆیلە هەوڵ دەدات کۆمەڵگا بە تەواوی تێک ببات و دیل بکات.\nتێکۆشانی یەکگرتوو و رێکخستنی ژنان زۆر گرنگە\nلەدژی ئەم سیاسەتە تێکۆشانی یەکگرتوو و رێکخستنی ژنان زۆر گرنگە. کاریگەری تێکۆشانێکی پارچەکراو و بەربڵاو کەمە. ژن هەرچەند لە ناو خۆیدا ڕێکخستن ببێت، هەرچەند پشتگیری یەکتری بکەن و تێکۆشانێکی هاوبەش بەڕێوەببەن ئەوەندە ئەنجام بەدەست دەهێنن.\nهۆزات دەڵێت، لێرە ئەو شتەی کە ژنان پێویستە لە سەرەتادا بیکەن، بەرزکردنەوەی تێکۆشانە لەدژی دەسەلاتی فاشیستی ئاکەپە و مەهەپە کە دوژمنی ژنانە.\nخەبات بۆ زمان زۆر گرنگە\nبەسی هۆزات هاوسەرۆکی دەستەی بەڕێوەبەری کەجەکە باسی خەباتی زمان و کلتوری کورد کرد و وتی، "ئەو خەباتە زۆر گرنگ و هێژا و بەواتایە. لە ناخی دڵەوە پیرۆزبایی لەو کەسانە دەکەم کە خەبات دەکەن. هیوادارم بەردەوام بن. هەوڵی توانەوەیەکی گەورە لەسەر زمان و کلتوری کورد هەیە. لە کوردستان سەد ساڵە قڕکردنی کلتوری هەیە. قڕکردنی سەرەکی لە کوردستان قڕکردنی کلتوریە. خۆی کاتێک گەلێک لە ڕووی کلتورەوە قڕکرا و ئەنجام بەدەستهێنرا ئەو کاتە گەلەکە لەناودەچێت. ئەوەی لە کوردستانیش ئەنجامدرا ئەوە بوو. لەبەرئەوە کارکردن بۆ زمان و کلتور زۆر گرنگ و هێژایە.\nپیویستە مرۆڤ لە ئاستی سەفەربەریدا ئەم کارە بکات. گەلەکەمان پێویستە لە هەموو جێگایەک بە زمانی دایک قسە بکات، منداڵەکانی فێر بکات. گەلەکەمان لە کوردستان و شارە گەورەکانی تورکیا لەناو ئۆتۆ توانەوەدایە. پێویستە لەدژی ئەو سیاسەتە تێکۆشانێکی بەهێز بەرێوەببرێت.\nهەموو دایکێک پێویستە زمانی خۆی فێری منداڵەکانی بکات\nهۆزات ڕاشیگەیاند، پێویستە ژنان ڕۆڵێکی چالاک ببینن و لە پاراستنی کلتور و زمانی کوردیدا ڕۆڵی ژنان بە ڕاستی زۆر کاریگەرە. ژنان کلتور و زمانیان دروست کرد دواتر بەرەو پێشەوەبرا. خۆی ناوی زمانی دایک لە دایکەوە سەریهەڵداوە. بێگۆمان لەم دۆخەدا ڕۆلی ژنان لە بەرەوپیشەوەبردنی کلتور و زماندا سەرەکیە.\nهۆزات باسی بەرپرسیاری گەنجانیش کرد و وتی، " پیویستە گەنجان بە زمانی خۆیان، زمانی دایک قسە بکەن و لە هەموو ڕووەکانی ژیانیان بەکاری بهێنن."\nیەکێتی نەتەوەیی کاری ستراتیژی و بەپەلەیە\nبابەتێکی تر کە هۆزات باسی کرد، خەباتی یەکێتی نەتەوەییە. هۆزات وتی، "کاتێک مرۆڤ لە ڕووی داهاتووی ئازادی گەلەکەی شیبکاتەوە، ئەو کاتە دەبینێت خەباتی یەکێتی نەتەوەی کارێکی ستراتیژی و بەپەلەیە. لەم مانگانەی دواییدا لە باکووری کوردستان لەم چوارچێوەیەدا خەباتی زۆر گەورە و هێژا ئەنجامدران. باکووری کوردستان ناوەندی تێکۆشانی دیموکراسی و ئازادییە. دەوڵەتی تورک سەرکێشی دوژمنی کوردە. زۆر بە واتایە کە یەکێتی نەتەوەیی کوردان لە باکووری کوردستان بەرەوپێشەوەببرێت."\nهۆزات ئاماژەی بەوەکرد، هەمان هەوڵ لە ڕۆژئاوای کوردستان لەناو رێکخستنە کوردیەکاندا هەیە و ئەوەش هەنگاوێکی دڵخۆشکەرە. بێگۆمان ئەوانەی بەشداری لە یەکێتی نەتەوەیی ناکەن و دەیانەوێت ڕێگا لە هەوڵەکان بگرن، لەگەڵ دوژمن دەجولێنەوە و بەدوای بەرکەوەندی قێزەونی خۆیانن. بەڵام ئەو هەوڵانە نابێت ببێتە ڕێگر.\nهۆزات ڕاشێگەیاند، هونەرمەندان و ڕۆشنبیرانی کورد بەم ئامانجە لەناو هەوڵدان و پێویستە ئەم هەوڵانە زیاتر و فراوانتر بکرێن.\nمێژوو یەکێتی نەتەوەییمان بەسەردا دەسەپێنێت\nبەسی هۆزات هاوسەرۆکی دەستەی بەرێوەبەری کەجەکە ئەوەی خستەڕوو، "لە بابەتی یەکێتی نەتەوەیی ئێمە لە هەموو ڕوویەکەوە ئامادەین. ئێمە باش دەزانین یەکێتی نەتەوەیی بۆ داهاتووی ئازادی گەلەکەمان چەند بەواتە و گرنگە. مێژوو لە ڕاستیشدا یەکێتی نەتەوەییمان بەسەردا دەسەپێنێت. لەم پرۆسەیەکدا یەکێتی نەتەوەیی، ئەرکە، ناچاریە و فەرمانی بەرزی گەلەکەمان و مێژوویییە. پێویستە گەلەکەمان بە تێکۆشانی خۆی ئەوانەی کە ئامادەی یەکێتی نەتەوەیی نین، بۆ ئامادەبوون ناچار بکەن. لەم بابەتەدا بەداخەوە هەندێک حزب بە شێوەیەکی بێئیمامانە دەجولێنەوە. بۆ ئەوەی ببنە خاوەن ئیمان پێویستی بە تێکۆشانی گەلەکەمان، فشار و دیموکراسی هەیە."\nبەشی دووەم سبەێنێ بلاودەکرێتەوە....


"ده‌سه‌ڵاتدارانى هه‌ولێر برازایه‌كى ساڵح موسلیمیان راده‌ستى ده‌زگايى هه‌واڵگريى توركیا كردووه"\nHome›هەواڵ›کوردستان›“ده‌سه‌ڵاتدارانى هه‌ولێر برازایه‌كى ساڵح موسلیمیان راده‌ستى ده‌زگايى هه‌واڵگريى توركیا كردووه”\nبرازایه‌كى ساڵح موسلیم، هاوسه‌رۆكى پێشووى پارتى یه‌كێتى دیموكرات (په‌یه‌ده)له رۆژئاواى كوردستان، له كاتى وه‌رگرتنى چاره‌سه‌ردا له شارى هه‌ولێر دیار نامێنێت، خێزانه‌كه‌شى ده‌ڵێن: كچه‌كه‌مان راده‌ستى ده‌زگاى هه‌واڵگريى توركیا (میت) كراوه.\nكچه‌كه‌مان ( دالیا مه‌حمود موسلیم) وه‌ك سه‌رجه‌م كچان و كوڕانی باكوور و ڕۆژهه‌ڵاتی سوریا پێش شه‌ش ساڵ په‌یوه‌ندی كردووه به یه‌كینه‌كانی پاراستنی ژن (یه‌په‌ژه)\nله به‌یاننامه‌یه‌كدا كه له پێگه‌ى هه‌واڵى (خه‌به‌ر24) له‌سه‌ر زارى خێزانى دالیا و به تایبه‌تى مه‌حمود موسلیمى باوكییه‌وه بڵاوكراوه‌ته‌وه هاتووه، “كچه‌كه‌مان ( دالیا مه‌حمود موسلیم) وه‌ك سه‌رجه‌م كچان و كوڕانی باكوور و ڕۆژهه‌ڵاتی سوریا پێش شه‌ش ساڵ په‌یوه‌ندی كردووه به یه‌كینه‌كانی پاراستنی ژن (یه‌په‌ژه)، به مه‌به‌ستی به‌رگریی كردن له گه‌ل و نیشتیمانه‌كه‌ى له دژی رێكخراوی تیرۆرستی (داعش )”.\nوێنه‌یه‌كى دالیا مه‌حمود موسلیم كه له میدیاكانى توركیا بڵاوكراوه‌ته‌وه\nخێزانى دالیا له روونكردنه‌وه‌كه‌یاندا ئه‌وه‌شیان خستووه‌ته‌ڕوو، “له‌به‌ر چه‌ند هۆكارێكی ته‌ندروستی شه‌ش مانگ به‌ر له ئێستا ده‌ستبه‌رداری هه‌ڤاڵان و ئه‌ركه‌كانی بوو، به مه‌به‌ستی چاره‌سه‌ركردن روویكرده باشووری كوردستان و هه‌رده‌م له په‌یوه‌ندیدابوو له‌گه‌ڵ خانه‌واده‌كه‌ی تا ماوه‌یه‌كی كه‌م به‌ر له ئێستا په‌یوه‌ندی كرد به مه‌به‌ستی گه‌ڕانه‌وه‌ی بۆ ناو خانه‌واده‌كه‌ی له ڕۆژئاوا، به‌ڵام سه‌رسام بووین به راده‌ستكردنی به ده‌سه‌ڵاتدارانی توركیا و ده‌زگا هه‌واڵگریه‌كه‌ی، ئێمه وایده‌بینين ده‌سه‌ڵات له هه‌رێمی باشوور به‌رپرسیاريه‌تی بێ سه‌روشوێنكرنی له باشوور یان راده‌ستكردنی به ده‌زگای هه‌واڵگريی توركیای له ئه‌ستۆیه”.\nله به‌یاننامه‌كه‌دا مه‌حمود موسلیم، باوكی دالیا داوا له رێكخراوه‌كانی مافی مرۆڤ ده‌كات، “لێپرسینه‌وه بكه‌ن به مه‌به‌ستی ئازادكردنی كچه‌كه‌مان له چنگی ده‌زگاى هه‌واڵگريى توركیا و گه‌ره‌نتى گه‌ڕانه‌وه‌ی بكه‌ن به سه‌لامه‌تی بۆ ناو خێزانه‌كه‌ى”.\nبه‌رپرسانى پارتى وه‌رگرتنى چاره‌سه‌رییه‌كه‌ى دالیایان به هه‌ل زانیووه و راده‌ستى ده‌زگاى هه‌واڵگرى توركیایان كردووه\nله‌دواى بڵاوبوونه‌وه‌ى هه‌واڵى ده‌ستگیركردنه‌كه‌ى ساڵح موسلیم، مامى دالیا هه‌واڵه‌كه‌ى بۆ كه‌ناڵى (ئاریه‌ن) پشتڕاستكرده‌وه و رایگه‌یاند: “به‌رپرسانى پارتى وه‌رگرتنى چاره‌سه‌رییه‌كه‌ى دالیایان به هه‌ل زانیووه و راده‌ستى ده‌زگاى هه‌واڵگريى توركیایان كردووه”.\nمیدیاكانى توركیا زۆر به گه‌رموگوڕییه‌وه باسى بابه‌ته‌كه ده‌كه‌ن و پێگه‌ى (دوو هه‌به‌رى) له‌باره‌ى كه‌یسه‌كه‌ى دالیاى ته‌مه‌ن 20 ساڵه‌وه نووسیوویه‌تى، “دالیا به خواستى خۆى، خۆى راده‌ستى توركیا كردووه له مێرسین، پاشان براوه بۆ بنكه‌یه‌كى ته‌ندروستى سه‌ربازى له‌و شاره و پشكنینى بۆ كراوه”، هاوكات وێنه‌ى ساتى بردنى دالیاشیان بۆ پشكنین بڵاوكردووه‌ته‌وه، چه‌ند پێگه‌یه‌كى تریش باسى بابه‌ته‌كه‌یان كردووه و ده‌ڵێن: “دالیا خۆى راده‌ستكردووه”.\nله‌باره هه‌واڵى ئاژانسه توركییه‌كانه‌وه كه دالیا خۆى راده‌ستكردبێت ساڵح موسلیم ده‌ڵێت :” دالیا تەمەنى تەنیا 20 ساڵە و ئەو قسانەى لە میدیاى تورکیى کردوویەتى دوورن لە راستیەوە و لەژێر فشاردا ئەو قسانەى کردووە”.\nده‌سه‌ڵاتدارانى هه‌ولێر دالیایان راده‌ستى ده‌زگاى هه‌واڵگريى توركیا كردووه\nهاوكات كه‌ناڵى (ئه‌لحوڕه)ى عه‌ره‌بى راپۆرتێكى له‌سه‌ر دالیا بڵاوكردووه‌ته‌وه و نووسیوویه‌تى، “ده‌سه‌ڵاتدارانى هه‌ولێر دالیایان راده‌ستى ده‌زگاى هه‌واڵگريى توركیا كردووه”.\nدالیا مه‌حمود موسلیم، برازاى ساڵح موسلیم له‌كاتى بردنى بۆ پشكنین له مێرسین | فۆتۆ: Mersin İmece Haber


ڕێكخراوی WHO پەسەندی كردووە و لە ئێران كاری پێدەكرێت لێكۆڵەرێكی زانستی لە هەرێم؛ چارەسەرێكی خێرای بۆ توشبووانی كۆرۆنا پێشنیاركرد – تۆڕی میدیایی خەڵک\n2020/03/23 - 8:30 PM\nنووسەر و لێكۆڵەرێكی زانستی لە هەرێمی كوردستان ڕایدەگەیەنێت ، چارەسەرێكی خێرای بۆ تووشبووان بە ڤایرۆسی Covid 19 یا ئەوانەی هەست بە حاڵەتەكانی دەكەن پێشنیاردەكات و دەشڵێت ،”ڕۆژی 18-3 چارەسەرەكەم دایە وەزارەتی تەندروستی هەرێم وەڵامیان نەدامەوە، بەڵام ئێستا ڕێكخراوی تەندروستی جیهانی WHO پەسەندی كرد”.\nزەنون یونس محەمەد داودی، نووسەر و لێكۆڵەری زانستی لە هەرێمی كوردستان بە (خەڵك) ی ڕاگەیاند، چارەسەرێكی خێرام بۆ تووشبووان بە ڤایرۆسی Covid 19 یا ئەوانەی هەست بە حاڵەتەكانی دەكەن لە تەنیشت ڕێكاری خۆپارێزی و دەرمانی پێویست لەلایەن دكتۆرەكانەوە دۆزیوەتەوە بە بەكارهێنانی گەرماوی ساونا و چوونە نێو ( ژووری هەڵم ) باشترین ڕێكارێكی تەندروستیە تا ئەو كاتەی ڤاكسنی كۆرۆنا دەدۆزرێتەوە.\nوتیشی،” پیویستە ئەو ژوورە لە پلەی گەرمی نێوان 50 ـ 55 پلەی گەرمادا بێت ، كە بەر لە ئەنجامدانی ڕێكارەكە بەكارهێنانی ئەستامینافۆن یا ئەسپرین بە پێویست دەزانرێت بۆ دابەزینی گەرمای لەش بۆ ئەوەی نەخۆش بتوانێت بەرگەی مانەوەی بگرێ لە ژووری هەڵمدا”.\nڕاشیگەیاندووە، سەرەتا توشبوو بۆ ماوەی ۱٥ ـ ۲۰ خولەك لە ژوورەكە بمێنێتەوە، كە بە پێی توانایی مانەوەی نەخۆش دەكرێت ماوەكە زیاد یا كەم بكرێت ئەم رێكارە لە ڕۆژێكدا چوار جار یان زیاتر تاقی بكرێتەوە ( هەڵبەت بۆ كەسانی بەساڵاچوو بەهۆی لاوازیانەوە دەبێ كەمتر لە ۱۰ خولەك تیا بمێننەوە) بۆ ئەوەی هەڵمەكە بە جوانی بچێتە ناو سیەكان، چونكە ڤایرۆسی كۆرۆنا لە گەرمی سەرەوەی ۵۰ پلەی گەرمیدا دەست بە خاوبوونەوەو تیاچوون دەكات كاتێك پلەی گەرمی بگاتە ۵۵ پلەی گەرمی.\nئاماژەی بۆ ئەوەشكردووە، ئەمە بۆ ئێستا باشترین چارەسەری خێرایە و تاكەكان لەماڵەكانیان دەتوانن ئەنجامی بدەن بۆ نەهێشتنی ڤایرۆسی كۆرۆنا لە تووشبوواندا، لەگەڵ ئەوەشدا پێویستە جلوبەرگی نەخۆش جیابكرێتەوە و بە ئاوی گەرم سەروی ۷۰ پلەی گەرمی بشۆردرێت.\nئەو نوسەرە بۆ (خەڵك) باسی لەوەشكرد، ڕۆژی 18-3-2020 ئەو بیرۆكەیەم دایە وەزارەتی تەندروستی، بەڵام هیچ وەڵامێكیان نەدامەوە هەمان ڕۆژ بیرۆكەكەم بۆ رێكخراوی who نارد، بەڵام بەهۆی ئەوەی لەلایەن دكتۆرێكی ئێرانیەوە پڕۆژەكەم دزرا وەڵامی من نەدرایەوە هەمان پرۆژەكەی من كە دكتۆرە ئێرانیەكە بۆ ڕێخراوی تەندروستی جیهانی نارد پەسەندی كردووە، لە ئیران تاقیكراوەتەوە زۆر ئەنجامی باشی هەبووە .\nئاشیكردووە، هاووڵاتیان لەكاتی بوونی حاڵەتی توشبوون بەو ڤایرۆسە دەتوانن لە ماڵەوەیان گەرماوەكەیان بەوشێوەیە ڕێكبخەن و چاەسەری تێدا بكەن.\nبیرۆكەكە بەم شێوەیە :\nبەكارهێنانی گەرماوی ساونا و چوونە نێو ( ژووری هەڵم ) باشترین ڕێكارێكی تەندروستیە تا دۆزینەوەی ڤاكسنی كۆرۆنا، لە پلەی گەرمی نێوان ۵۰ ـ ۵۵ پلەی گەرمادا كە بەر لە ئەنجامدانی رێكارەكە بەكارهێنانی استامینافۆن یا ئەسپرین بە پێویست دەزانرێ بۆ دابەزینی گەرمای لەش بۆ ئەوەی نەخۆش بتوانێ بەرگەی مانەوەی بگرێ لە ژووری هەڵمدا.\nسەرەتا بۆ ماوەی ۱٥ ـ ۲۰ خولەك لە ژوورەكە بمێنێتەوە كە بە پێی توانایی مانەوەی نەخۆش دەكرێ ماوەكە زیاد یا كەم بكرێ ئەم رێكارە لە ڕۆژێكدا چوار جار یان زیاتر تاقی بكرێتەوە ( هەڵبەت بۆ كەسانی بەساڵاچوو بەهۆی لاوازیانەوە دەبێ كەمتر لە ۱۰ خولەك تیا بمێننەوە ) بۆ ئەوەی هەڵمەكە بە جوانی بچێتە ناو سیەكان چونكە ڤایرۆسی كۆرۆنا لە گەرمی سەرەوەی ۵۰ پلەی گەرمیدا دەست بە خاوبوونەوەو تیاچوون دەكات كاتێك پلەی گەرمی بگاتە ۵۵ پلەی گەرمی، باشترین چارەسەری خێرا وە شەخسیە خەلك دەتوانن لە نێو ماڵ ئەنجام بدەن بۆ نەهێشتنی ڤایرۆسی كۆرۆنا لە تووشبوواندا.\nئەوەی جێی سەرنجە دوای دەرچوون لە ژووری هەڵم پێویستە لە ژورێكی گەرم بمێننەوە كە پلەی گەرمی ۳۷ پلەی گەرمی بێت پەنجەرەێكی بە دەرەوە بۆ ئەوەی هەوای تازە بێتە ژوورەوە هەروەها گەر حاڵەتی ڕشانەوە ڕوی لە نەخۆش كرد، با برشێتەوە گەدەی بەتاڵ ببێ كاریگەری لەسەر سیەكانی دەبێ بۆ جولە پێكردنی ڤایرۆسی كۆرۆنا، دوای ئەوە خواردنێكی سووك وەكو سوپ بخوات شەربەتی ڕشانەوە بەكار بێنێ كە حاڵەتی تەندروستی ئاسایی بوویەوە سەشوار یا مجفە بەكار بێنێ، ( لە ڕۆژێكدا پێنج تا شەش جار بۆ ماوەی ۲۰تا ۳۰ خولەك بەتایبەت لە كاتی شەو و بەر لە خەوتن تا بەیانی سێ جار تاقی بكاتەوە ) ئاخر دەرەجەی گەرمی به مجفه بدات، چوار پەنجە لە خوار لوتیەوە بۆ گەرم كردنی بۆری هەناسەو لوت كە پلەی گەرمیان نزیكەی۲۳ پلەی گەرمیەو شوێنێكی باشە بۆ مانەوەی ڤایرۆسەكە لەوێوە دەچێتە سیەكان و بۆ بەشەكانی خوارووی سیە ئیتر له بەشی ناوەوەی سیە دەمێنێتەوەو گەشە دەكات گەر نەخۆش فریای خۆی نەكەوێ.\nهەروەها جلوبەرگی نەخۆش پێویستە جیابكرێتەوەو بە ئاوی گەرم سەروی ۷۰ پلەی گەرمی بشۆردرێ.\nئەوەش بەڵگەی ئەوەی بیروكەكەم لە ۳/۱۸ وە ناردوومە بۆ رێكخراوی who و وەزارەتی تەندروستی هەرێم كە بڕیار بوو دوای وەڵامدانەوە زانیاری زیاتریان پێ بدەم هەرچەند لە میانەی گفتگۆ لەگەڵ دكتۆرێكی ئێرانی پڕۆژەكەیان لێم دزی\nڕێكخراوی تەندروستی جیهانیڤایرۆسی كۆرۆناهەرێمی كوردستان\nنیگەرانە لەبارەی كۆرۆنا\nڕێكخراوی تەندروستی جیهانی پەیامێك بۆ گەلانی جیهان دەنێرێت\nبەوێنە؛ هەولێر دوای قەدەغەی هاتووچۆ یەكەم قاچاخچی گواستنەوەی مرۆڤ دەستگیركرا